Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Είναι η πρώτη συνεδρίαση του νέου έτους. Να έχουμε μια καλή χρονιά, εκ μέρους συνολικά του Προεδρείου και του Προέδρου. Εύχομαι προσωπική και οικογενειακή υγεία και ευτυχία σε όλους τους συναδέλφους και τις συναδέλφισσες, τους εργαζόμενους στη Βουλή, τα παιδιά της ΕΛ.ΑΣ., τους κοινοβουλευτικούς συντάκτες. Κυρίες και κύριοι συνάδελφοι, πριν εισέλθουμε στην ημερήσια διάταξη, θα ήθελα να κάνω κάποιες ανακοινώσεις προς το Σώμα: Κατ' αρχάς έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 14 Ιανουαρίου 2022. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 292/10-1-2022 επίκαιρη ερώτηση του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Νικόλαου Φίλη προς την Υπουργό Παιδείας και Θρησκευμάτων, με θέμα: «Με ευθύνη του Υπουργείου Παιδείας χωρίς «πλατφόρμα» τηλεκπαίδευσης τα σχολεία, εν μέσω πανδημίας». 2. Η με αριθμό 284/10-1-2022 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση μειώνει το μηνιαίο εισόδημα χιλιάδων συνταξιούχων έως και 268 ευρώ. Μόνη λύση η άμεση απόσυρση της σχετικής εγκυκλίου». 3. Η με αριθμό 295/10-1-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Παιδείας και Θρησκευμάτων, με θέμα: «Άμεση κάλυψη των αναγκών σε σχολικούς νοσηλευτές». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 293/10-1-2022 επίκαιρη ερώτηση του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Ανάπτυξης και Επενδύσεων με θέμα: «Άμεση επαναφορά σε ισχύ της ΚΥΑ (ΦΕΚ Β΄5138 της 12-11-2021) για την πώληση προϊόντων κομμωτικής επαγγελματικής χρήσης». 2. Η με αριθμό 297/10-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ανάπτυξης και Επενδύσεων, με θέμα: «Κίνητρα μέσω Αναπτυξιακού Νόμου, Ταμείου Ανάκαμψης, ΕΣΠΑ κ.λπ. για παραμονή των επιχειρήσεων στις σεισμόπληκτες περιοχές αλλά και την εγκατάσταση νέων». 3. Η με αριθμό 298/10-1-2022 επίκαιρη ερώτηση του Βουλευτή Αρκαδίας του Συνασπισμού Ριζοσπαστικής Αριστεράς κ. Γεωργίου Παπαηλιού προς την Υπουργό Παιδείας και Θρησκευμάτων, με θέμα: «Κάλυψη διδακτικών κενών ενόψει πανελλαδικών εξετάσεων». 4. Η με αριθμό 289/10-1-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Ανάπτυξης και Επενδύσεων με θέμα: «Συνεχίζεται το αδιέξοδο υλοποίησης εγκεκριμένων επενδύσεων που αντιμετωπίζουν οι μικρομεσαίες επιχειρήσεις και οι αγρότες από την άρνηση δανειοδότησης των τραπεζών και τη σημαντική αύξηση του κόστους των επενδύσεων από τις σοβαρές ανατιμήσεις του εξοπλισμού και των πρώτων υλών». 5. Η με αριθμό 299/10-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Ψηφιακής Διακυβέρνησης, με θέμα: «Παράταση προθεσμιών για τις αναρτήσεις στο Κτηματολόγιο των ακινήτων στις σεισμόπληκτες περιοχές και άρση της δυσμενούς μεταχείρισης των «κληροτεμαχίων» κατά την κτηματογράφηση». 6. Η με αριθμό 303/10-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Η εγκύκλιος Τσακλόγλου πλήττει και τους απόστρατους Ενόπλων Δυνάμεων (Ε.Δ) και Σωμάτων Ασφαλείας (Σ.Α)». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 231/11-10-2021 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Να διορθωθεί ΤΩΡΑ η απαράδεκτη διάταξη που προβλέπει ότι δικαίωμα κρατικής συνδρομής έχουν οι σεισμόπληκτοι ιδιοκτήτες πολλών κτηρίων, μόνο για ένα απ' αυτά». Επίσης, οι Υπουργοί Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, οι Αναπληρωτές Υπουργοί Οικονομικών και Εσωτερικών, καθώς και ο Υφυπουργός Πολιτισμού και Αθλητισμού, κατέθεσαν την 30-12-2021 σχέδιο νόμου: «Κύρωση της Σύμβασης μεταξύ της Ελληνικής Δημοκρατίας και της Δημοκρατίας της Σιγκαπούρης για την εξάλειψη της διπλής φορολογίας και την αποφυγή της φοροδιαφυγής αναφορικά με φόρους εισοδήματος και κεφαλαίου και του συνημμένου σε αυτήν Πρωτοκόλλου». Οι Υπουργοί Πολιτισμού και Αθλητισμού, Οικονομικών, Εξωτερικών, Εργασίας και Κοινωνικών Υποθέσεων, καθώς και ο Αναπληρωτής Υπουργός Οικονομικών κατέθεσαν στις 5-1-2022 σχέδιο νόμου: «Κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές (Αναθεωρημένη)». Οι Υπουργοί Πολιτισμού και Αθλητισμού, Οικονομικών, Εξωτερικών, καθώς και ο Αναπληρωτής Υπουργός Οικονομικών κατέθεσαν στις 5-1-2022 σχέδιο νόμου: «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το: «Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας». Οι Υπουργοί Ναυτιλίας και Νησιωτικής Πολιτικής, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, καθώς ο Αναπληρωτής Υπουργός Οικονομικών κατέθεσαν στις 5-1-2022 σχέδιο νόμου: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για τη θεσμική συνεργασία στις θαλάσσιες μεταφορές». Οι Υπουργοί Ναυτιλίας και Νησιωτικής Πολιτικής, Οικονομικών, Εξωτερικών, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Υποδομών και Μεταφορών, καθώς και ο Αναπληρωτής Υπουργός Οικονομικών κατέθεσαν στις 5-1-2022 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας για τις θαλάσσιες μεταφορές». Οι Υπουργοί Ναυτιλίας και Νησιωτικής Πολιτικής, Οικονομικών, Εξωτερικών, Περιβάλλοντος και Ενέργειας, καθώς και ο Αναπληρωτής Υπουργός Οικονομικών κατέθεσαν στις 7-1-2022 σχέδιο νόμου: «Κύρωση της Συμφωνίας Εφαρμογής μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Κράτους του Ισραήλ για το Υποπεριφερειακό Σχέδιο Έκτακτης Ανάγκης για τη θαλάσσια ρύπανση από πετρέλαιο σύμφωνα με το Πρωτόκολλο περί συνεργασίας για την πρόληψη της ρύπανσης από πλοία και, σε περιπτώσεις επείγουσας ανάγκης, για την καταπολέμηση της ρύπανσης της Μεσογείου Θάλασσας της Σύμβασης της Βαρκελώνης». Παραπέμφθηκαν στις αρμόδιες Διαρκείς Επιτροπές. Επίσης, η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμου του Υπουργείου Ναυτιλίας και Νησιωτικής Πολιτικής: Α. «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για τη θεσμική συνεργασία στις θαλάσσιες μεταφορές». Β. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας για τις θαλάσσιες μεταφορές». Γ. «Κύρωση της Συμφωνίας Εφαρμογής μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Κράτους του Ισραήλ για το Υποπεριφερειακό Σχέδιο Έκτακτης Ανάγκης για τη θαλάσσια ρύπανση από πετρέλαιο σύμφωνα με το Πρωτόκολλο περί συνεργασίας για την πρόληψη της ρύπανσης από πλοία και, σε περιπτώσεις επείγουσας ανάγκης, για την καταπολέμηση της ρύπανσης της Μεσογείου Θάλασσας της Σύμβασης της Βαρκελώνης». Η Διαρκής Επιτροπή Μορφωτικών Υποθέσεων καταθέτει τις εκθέσεις της στα σχέδια νόμου του Υπουργείου Πολιτισμού και Αθλητισμού: α) «Κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές (Αναθεωρημένη)» και β) «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το: «Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας»». Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κύρωση της Σύμβασης μεταξύ της Ελληνικής Δημοκρατίας και της Δημοκρατίας της Σιγκαπούρης για την εξάλειψη της διπλής φορολογίας και την αποφυγή της φοροδιαφυγής αναφορικά με φόρους εισοδήματος και κεφαλαίου και του συνημμένου σε αυτήν Πρωτοκόλλου». Τέλος, ο Αντιπρόεδρος της Κυβέρνησης και οι Υπουργοί Ανάπτυξης και Επενδύσεων, Οικονομικών, Παιδείας και Θρησκευμάτων, Προστασίας του Πολίτη, Δικαιοσύνης, Εσωτερικών, Υποδομών και Μεταφορών και Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν στις 11-1-2022 σχέδιο νόμου: «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν.3959/2011 και ενσωμάτωση της Οδηγίας (ΕΕ) 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών ώστε να επιβάλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς». Παραπέμπεται στην αρμόδια Διαρκή Επιτροπή. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συζήτηση και ψήφιση ενιαία επί της αρχής, των άρθρων και του συνόλου των σχεδίων νόμου του Υπουργείου Ναυτιλίας και Νησιωτικής Πολιτικής: 1. «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για τη θεσμική συνεργασία στις θαλάσσιες μεταφορές». 2. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας για τις θαλάσσιες μεταφορές». 3. «Κύρωση της Συμφωνίας Εφαρμογής μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Κράτους του Ισραήλ για το Υποπεριφερειακό Σχέδιο Έκτακτης Ανάγκης για τη θαλάσσια ρύπανση από πετρέλαιο σύμφωνα με το Πρωτόκολλο περί συνεργασίας για την πρόληψη της ρύπανσης από πλοία και, σε περιπτώσεις επείγουσας ανάγκης, για την καταπολέμηση της ρύπανσης της Μεσογείου Θάλασσας της Σύμβασης της Βαρκελώνης». Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως των συμβάσεων αυτών για πέντε λεπτά και σύμφωνα με τα ειωθότα και κατά παρέκκλιση, κατά κάποιον τρόπο, του Κανονισμού και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία και των τριών συμβάσεων θα γίνει μετά το τέλος της συζήτησής τους χωριστά και με τη σειρά που συζητήθηκαν. Νομίζω ότι δεν υπάρχει καμμία αντίρρηση για τη διαδικασία, είναι τυπική.
Κύριε Πρόεδρε, θα ήθελα τον λόγο.
Ορίστε, κύριε Μπιάγκη, έχετε τον λόγο.
Ευχαριστώ, κύριε Πρόεδρε. Ακούγοντας για τη διαδικασία, που θα ακολουθηθεί διαπίστωσα ότι εγώ από την πλευρά μου, σαν Κίνημα Αλλαγής, έχω υπερψηφίσει και τις τρεις κυρώσεις, πράγμα το οποίο δεν μου δίνει τη δυνατότητα να μιλήσω σαν εισηγητής. Θα παρακαλούσαν, λοιπόν, το Προεδρείο σας να μου δώσει τον λόγο για ένα πεντάλεπτο προκειμένου να τοποθετηθώ.
Όπως ξέρετε πέραν αυτών που διαβάζει το Προεδρείο…
Δεν αμφισβητώ τα λεγόμενά σας.
Λέω κάτι άλλο. Λέω ότι είθισται και ρωτάει το Προεδρείο στο τέλος ακόμα και σε αυτούς που δεν είχαν αντίρρηση, άρα τυπικά δεν δικαιούνται τον λόγο, και ένας ή ο εισηγητής ή ο Κοινοβουλευτικός Εκπρόσωπος εάν θέλει μπορεί να μιλήσει και αυτός για λίγα λεπτά.
Εάν μου επιτρέπετε δεν θα ήθελα σε σχέση με τον Κοινοβουλευτικό Εκπρόσωπο να αμφισβητήσω την δυνατότητα του να παρέμβει. Εγώ σαν εισηγητής θα ζητούσα από το Προεδρείο σας στο πλαίσιο του δυνατού να μου δώσετε αυτή τη δυνατότητα.
Αυτό σας είπα. Δεν το καταλάβατε;
Ευχαριστώ πολύ, κύριε Πρόεδρε.
Αυτό είπα ότι είθισται παρά το ότι ούτε αναγιγνώσκεται ούτε προβλέπεται από τον Κανονισμό επειδή είναι λίγοι οι αυτοί που θα πάρουν τον λόγο, άρα η συνεδρίαση θα είναι σύντομη θα ερωτηθείτε όταν έρθει η ώρα. Έτσι γίνεται πάντα. Θα ξεκινήσουμε, κατ' αρχάς, με αυτούς που ήταν κατά. Στην Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων το Κομμουνιστικό Κόμμα Ελλάδας είναι κατά, η Ελληνική Λύση είναι «παρών», το ΜέΡΑ25 είναι «παρών», το Κίνημα Αλλαγής και η Νέα Δημοκρατία είναι υπέρ και ο ΣΥΡΙΖΑ είναι με επιφύλαξη. Θα ξεκινήσουμε, λοιπόν, με το Κομμουνιστικό Κόμμα Ελλάδας.
Κύριε Πρόεδρε, να τοποθετηθώ για τη μία ή για όλες;
Κοιτάξτε. Αφού είστε ο μόνος και για τις τρεις θα σας βάλω δέκα λεπτά και με μια μικρή ανοχή και ελάτε να μιλήσετε και για τις τρεις. Ορίστε, κύριε Δελή, έχετε τον λόγο.
Ευχαριστώ πολύ, κύριε Πρόεδρε. Να πούμε κατ' αρχάς ότι οποιαδήποτε συμφωνία σαν τη σημερινή εντάσσεται και κρίνεται ασφαλώς μέσα στο συνολικότερο πλαίσιο των διακρατικών πολιτικοοικονομικών σχέσεων. Ειδικά τώρα στη Συμφωνία με τα Ηνωμένα Αραβικά Εμιράτα κατοχυρώνεται και ενισχύεται περαιτέρω η δράση του ελληνικού εφοπλιστικού κεφαλαίου, προκειμένου βεβαίως αυτό να αναλάβει ακόμα πιο σημαντικό ρόλο στις εξαγωγές φυσικού αερίου και πετρελαίου από τη χώρα αυτή. Ξέρετε, όμως, δεν είναι μόνο οι τέτοιου είδους εμπορικές συμφωνίες. Όπως είναι γνωστό τόσο η σημερινή όσο βέβαια και όλες οι προηγούμενες κυβερνήσεις εμπλέκουν ολοένα και περισσότερο τη χώρα μας στη νέα ευρωατλαντική στρατηγική ασφαλείας, που διαμορφώνεται στην περιοχή του Περσικού Κόλπου και που έχει κάνει άλματα με την εμβάθυνση των στρατιωτικών σχέσεων της χώρας μας και με αραβικά κράτη, συμμάχους των Ηνωμένων Πολιτειών, όπως είναι τα Ηνωμένα Αραβικά Εμιράτα. Άλλωστε πάντα τα σχέδια και οι λυκοφιλίες του κεφαλαίου πάνε πακέτο με την εμπλοκή της χώρας στα πολεμοκάπηλα σχέδια των Ηνωμένων Πολιτειών, του ΝΑΤΟ, της Ευρωπαϊκής Ένωσης για των έλεγχο των πλουτοπαραγωγικών πηγών και δρόμων στον ανταγωνισμό τους, βέβαια, με άλλα κέντρα ιμπεριαλιστικά. Για αυτό και η ελληνική φρεγάτα «ΥΔΡΑ» βρισκόταν για καιρό στα Ηνωμένα Αραβικά Εμιράτα τον Φλεβάρη του '21 ύστερα από αίτημα των Ηνωμένων Πολιτειών να συμμετέχει και η Ελλάδα με δικό της πολεμικό πλοίο σε αποστολές επιτήρησης των στενών του Περσικού Κόλπου, ενώ και οι αεροπορικές δυνάμεις των δύο χωρών συνεκπαιδεύονται τακτικά. Στόχος φυσικά είναι να θωρακιστούν τα αμερικανονατοϊκά συμφέροντα απέναντι στους ανταγωνιστές τους Ρωσία και Κίνα, οι οποίες συγκροτούν βεβαίως το δικό τους οικονομικό και στρατιωτικό προγεφύρωμα στην περιοχή, αναπτύσσοντας βαθύτερες σχέσεις συνεργασίας με το Ιράν. Έχουμε συνεπώς μια ένταση των ανταγωνισμών για τον έλεγχο των σφαιρών επιρροής, των δρόμων του εμπορίου της ενέργειας και μάλιστα σε συνθήκες τέτοιες όπου η πρωτοκαθεδρία των Ηνωμένων Πολιτειών αμφισβητείται ανοικτά στο παγκόσμιο ιμπεριαλιστικό σύστημα από τη μια και από την άλλη αναδεικνύεται εκ νέου ο στρατηγικός ρόλος των στενών του Ορμούζ και συνολικά του Περσικού Κόλπου. Όπως είναι γνωστό από το σημείο αυτό διακινείται σήμερα το 1/5 των εξαγωγών αργού πετρελαίου στον κόσμο, ενώ αποτελεί και τμήμα του σημαντικότερου μέχρι σήμερα διαύλου στο παγκόσμιο εμπόριο. Αποτελεί, βεβαίως, και το σταυροδρόμι και για το θαλάσσιο δρόμο του μεταξιού της Κίνας. Συνεπώς, στόχος είναι η πιο στενή νατοϊκή επιχείρηση της περιοχής και η δημιουργία, βεβαίως, ισχυρών συμμαχικών αναχωμάτων στα ανταγωνιστικά συμφέροντα. Και όλα αυτά απολύτως καμμία σχέση έχουν με την άμυνα και την υπεράσπιση των κυριαρχικών δικαιωμάτων της χώρας μας. Τα αναφέρουμε όλα αυτά γιατί οι ιδιαίτερα στενοί δεσμοί που αναπτύσσονται μεταξύ Ελλάδας και Ηνωμένων Αραβικών Εμιράτων δεν αφορούν τους λαούς και τα κοινά τους συμφέροντα, αλλά αποκαλύπτουν άλλον έναν αμερικανονατοϊκής κοπής άξονα τον οποίο στήνει η ελληνική Κυβέρνηση, γιατί πέρα από τον έλεγχο της πλούσιας σε ενεργειακά κοιτάσματα περιοχής και χωρίς να αναιρούνται, βεβαίως, τα ειδικότερα συμφέροντα που διακυβεύονται στα εκεί κράτη η ευρωατλαντική συμμαχία και κυρίως οι Ηνωμένες Πολιτείες βλέπουν τον Περσικό Κόλπο και τη Μέση Ανατολή ως ανάχωμα, όπως είπαμε, στη διείσδυση των Κινεζικών μονοπωλίων προς δυσμάς στη στεριά και στη θάλασσα. Σε αυτόν ακριβώς τον επικίνδυνο σχεδιασμό των αμερικανονατοϊκών αναλαμβάνει ρόλο αναβαθμισμένο και η χώρα μας για λογαριασμό φυσικά της ελληνικής αστικής τάξης. Και εδώ εντάσσεται και η ανάπτυξη των οικονομικών και στρατιωτικών σχέσεων όλων των ελληνικών κυβερνήσεων με κράτη του Περσικού Κόλπου, όπως τα Εμιράτα. Θυμίζουμε ότι η κύρωση αυτού του μνημονίου με τα Ηνωμένα Αραβικά Εμιράτα υπογράφτηκε από την προηγούμενη κυβέρνηση του ΣΥΡΙΖΑ και σήμερα επικυρώνεται από την Κυβέρνηση της Νέας Δημοκρατίας και μπορεί μεν όπως αναφέρεται στο πρώτο άρθρο η συμφωνία να μην αφορά είτε πολεμικά είτε αλιευτικά πλοία, αλλά να αποτελεί μια νομική βάση για τις διμερείς ναυτιλιακές εμπορικές σχέσεις και για τις υπηρεσίες διεθνών θαλάσσιων μεταφορών, ωστόσο τα είκοσι ένα άρθρα της αφορούν τα συμφέροντα των ιδιοκτητών των ναυτιλιακών εταιρειών, δηλαδή των εφοπλιστών και πουθενά ούτε αναφέρονται ούτε κατοχυρώνονται δικαιώματα ναυτεργατών, αυτοί που παράγουν με τη δουλειά τους δηλαδή τα αμύθητα κέρδη των εφοπλιστών. Πουθενά στη συμφωνία δεν υπάρχει ούτε λέξη για εφαρμογή συλλογικών συμβάσεων, για οργανικές θέσεις που να ανταποκρίνονται στις πραγματικές ανάγκες προστασίας της ασφάλειας στη θάλασσα. Από αυτή τελικά τη συνεργασία δεν ωφελούνται οι λαοί των χωρών, αλλά μόνο οι επιχειρηματικοί τους όμιλοι των θαλάσσιων μεταφορών, ενώ την ίδια στιγμή, βεβαίως, εμπλέκεται η χώρα μας ακόμα περισσότερο στους πολεμοκάπηλους ευρωατλαντικούς σχεδιασμούς. Καταψηφίζουμε, λοιπόν, για όλους αυτούς τους λόγους τη συμφωνία αυτή. Παρόμοια είναι και η συμφωνία με την Τυνησία παρά το ότι οι διαφορές ανάμεσα στις δύο χώρες βεβαίως είναι μεγάλες, Τυνησία και Ηνωμένα Αραβικά Εμιράτα. Αυτό για το οποίο ενδιαφέρεται η αστική τάξη και κυρίως το εφοπλιστικό κεφάλαιο της χώρας μας είναι να αποκτήσει μεγαλύτερο ρόλο την επόμενη μέρα όχι μόνο στις διμερείς οικονομικές σχέσεις των δύο χωρών, αλλά συνολικότερα στην ίδια την πορεία της καπιταλιστικής οικονομικής ανοικοδόμησης της Τυνησίας. Στόχος, δηλαδή, είναι η ενίσχυση του εφοπλιστικού κεφαλαίου και όχι η λαϊκή ευημερία. Πιο ειδικά τώρα, η Κυβέρνηση, μέσα και από αυτή τη συμφωνία, επιχειρεί να διευρύνει τις «κολεγιές» της ελληνικής αστικής τάξης ευρύτερα στη Μεσόγειο, εκεί όπου εντείνεται το παζάρι για τις θαλάσσιες ζώνες και της μπίζνες του κεφαλαίου. Εξάλλου, ο Έλληνας Υπουργός Εξωτερικών πριν από λίγους μήνες επισκέφτηκε την Τυνησία και παρέδωσε εκατό χιλιάδες εμβόλια από την Ελλάδα ως μήνυμα αλληλεγγύης στον τυνησιακό λαό, όπως είπε, και συζήτησε βεβαίως για την ενίσχυση των διμερών σχέσεων. Ή αλλιώς, αυτό μπορεί να ονομαστεί ανοιχτά πια «διπλωματία των εμβολίων στην υπηρεσία των επιχειρηματικών σχεδίων του κεφαλαίου». Πρόκειται, βέβαια, για εκείνο το περιβόητο «Εθνικό Στρατηγικό Σχέδιο Εξωστρέφειας», το οποίο παρουσιάστηκε σε μία κυβερνητική φιέστα γεμάτη από διαβεβαιώσεις σε ντόπιους και ξένους επιχειρηματικούς ομίλους, ότι το αστικό κράτος θα τους στηρίξει ολόπλευρα και να μην ανησυχούν, θα βρουν πεδία κερδοφορίας στο εξωτερικό και ότι θα έχουν φυσικά και εδώ στη χώρα όλες εκείνες τις συνθήκες που διασφαλίζουν την κερδοφορία τους. Μάλιστα, στην ίδια φιέστα τονίστηκε ότι η δουλειά τάχα των διπλωματών είναι να πουλήσουν την Ελλάδα στο εξωτερικό με στόχους, όχι μόνο τους παραδοσιακούς συμμάχους μας, αλλά και χώρες απ' όπου μπορούν να προσελκυσθούν επενδύσεις ή να διεισδύσουν στην αχανή αγορά περιοχών, όπως η Αφρική, λόγου χάριν. Οι προηγούμενες εξελίξεις στην Τυνησία φαινομενικά οφείλονταν σε πολιτικούς λόγους. Η όξυνση, όμως, των ενδοαστικών αντιθέσεων αυτής της χώρας έχει ως κύριο υπόβαθρο την οικονομική κρίση. Αυτή η εξέλιξη δεν ήταν «κεραυνός εν αιθρία». Για μεγάλο διάστημα ένα μεγάλο μέρος του τυνησιακού λαού έβγαινε στους δρόμους διαμαρτυρόμενο για τη δραματική επιδείνωση της ζωής του και ανάμεσά τους υπήρχαν βεβαίως και υποστηρικτές των ισλαμιστών της Ενχάντα, μιας οργάνωσης η οποία διατηρεί πολύ στενές σχέσεις και με τους Αδελφούς Μουσουλμάνους, αλλά και με το AKP, το τουρκικό κυβερνών κόμμα του Ερντογάν. Έτσι, η αποπομπή της κυβέρνησης Μασίσι ήρθε ως επιστέγασμα της γενικότερης επιδείνωσης της οικονομικής και κοινωνικής κατάστασης και της ενδοαστικής διαπάλης που κλιμακώθηκε με τη λεγόμενη «Αραβική Άνοιξη» πριν από μία δεκαετία. Βεβαίως, αυτή η «Άνοιξη» κάθε άλλο παρά άνοιξη έφερε στους λαούς. Αντίθετα, συνέβαλε στην όξυνση του σφοδρού ανταγωνισμού στην ευρύτερη περιοχή της βόρειας Αφρικής και της Μέσης Ανατολής, όπως βλέπουμε με τη σφαγή που γίνεται σε πάρα πολλές χώρες σε αυτή την περιοχή: Λιβύη, Συρία, Λίβανος κ.λπ.. Βλέπουμε έτσι τον τελευταίο καιρό να ενισχύονται και διάφορες κινήσεις αναθέρμανσης σχέσεων ανάμεσα σε ανταγωνιστικά κράτη της περιοχής που συγκρούονται σε διαφορετικά μέτωπα, να μπαίνουν στο τραπέζι το ξαναμοίρασμα της «πίτας», οι ευκαιρίες για νέα κέρδη από ανοικοδομήσεις της επόμενης μέρας, πάνω στα ερείπια βέβαια που άφησαν οι σφοδρές συγκρούσεις και οι ιμπεριαλιστικές επεμβάσεις σε χώρες όπως η Συρία, η Λιβύη, η Αίγυπτος, η Τυνησία, η Αλγερία κ.λπ.. Πρέπει να είναι σαφές για τους λαούς, βέβαια, ότι όλη αυτή η κινητικότητα, οι εναλλαγές ρόλων και τα νέα πιθανά σχήματα των ιμπεριαλιστικών συνεργασιών δεν θα φέρουν τίποτα θετικό για τους λαούς ούτε, βεβαίως, εξαλείφουν τους σφοδρούς ανταγωνισμούς για τον έλεγχο των αγορών. Τίποτα θετικό δεν πρόκειται να φέρει ούτε και η παρούσα συμφωνία Ελλάδας και Τυνησίας, γιατί πολύ απλά δεν αφορά στα συμφέροντα των λαών, αλλά στα συμφέροντα του εφοπλιστικού κεφαλαίου. Και, βεβαίως, για όλους αυτούς τους λόγους, την καταψηφίζουμε. Τώρα έρχομαι στην τελευταία συμφωνία, τη συμφωνία με το Ισραήλ, που έγινε από τον ΣΥΡΙΖΑ και αυτή το 2018 στην τέταρτη Σύνοδο Κορυφής Ελλάδας - Κύπρου - Ισραήλ. Τότε, μάλιστα, σημειωνόταν ότι στο πλαίσιο της συνόδου θα προωθηθεί περαιτέρω ο σχεδιασμός του αγωγού EastMed και θα υπογραφούν νέες συμφωνίες ανάμεσα στις τρεις χώρες. Τονιζόταν η ανάγκη δε τότε να δυναμώσει η συνεργασία Ελλάδας - Κύπρου - Ισραήλ, καθώς επίσης και το πώς θα μπορούσε να ενσωματωθεί και η Κύπρος στις πολλές πρωτοβουλίες τις οποίες τρέχει η κυβέρνηση στο γνωστό ευρωατλαντικό μοτίβο στα Βαλκάνια. Ουσιαστικά, πίσω από τα ηχηρά λόγια περί στρατηγικής συνεργασίας, περί ειρήνης, τα οποία λέγονταν τότε από την κυβέρνηση του ΣΥΡΙΖΑ και σήμερα επαναλαμβάνονται εκ νέου από την Κυβέρνηση της Νέας Δημοκρατίας, κρύβονται οι επικίνδυνοι πολεμικοί ανταγωνισμοί στην περιοχή, με τη δημιουργία, βεβαίως, του ανάλογου κλίματος και την αναζήτηση εκείνων των βολικών προσχημάτων. Εξάλλου, τα σχέδια και οι λυκοφιλίες του κεφαλαίου πάνε χέρι-χέρι με την εμπλοκή σε πολεμοκάπηλα σχέδια Ηνωμένων Πολιτειών και ΝΑΤΟ, καθώς και κρατών-δολοφόνων, όπως είναι το κράτος του Ισραήλ, για τον έλεγχο πλουτοπαραγωγικών πηγών. Σε αυτούς τους σχεδιασμούς υπάρχει απόλυτη προσήλωση όλων των ελληνικών κυβερνήσεων. Βεβαίως, τώρα μία τέτοια συμφωνία για την πρόληψη της ρύπανσης από τα πλοία και την καταπολέμηση της ρύπανσης της Μεσογείου συνδέεται ασφαλώς και με την ΑΟΖ και την υφαλοκρηπίδα και την αιγιαλίτιδα ζώνη, δηλαδή με τα κυριαρχικά δικαιώματα της χώρας. Συνεχώς, ανοίγει ζητήματα τόσο με την Τουρκία, όπως και με τον αγωγό EastMed, ο οποίος προορίζεται να συνδέει τα κοιτάσματα φυσικού αερίου από Ισραήλ και Κύπρο μέσω Ελλάδας για Ευρώπη. Εν τω μεταξύ, όμως, υπάρχει αναθέρμανση των σχέσεων Ισραήλ - Τουρκίας, αλλά και οι Ηνωμένες Πολιτείες, οι οποίες φαινόταν ότι στηρίζουν τον αγωγό EastMed, δείχνουν να το ξανασκέφτονται, αν δεν τον απορρίπτουν. Φαίνεται σαν να επρόκειτο για ένα σχέδιο, που είχε στόχο να λειτουργήσει ως μοχλός πίεσης και διαπραγματευτικό χαρτί από τη μεριά των Ηνωμένων Πολιτειών στα παζάρια τους με την Τουρκία για τους όρους συμμετοχής της στα σχέδια συνεκμετάλλευσης στην περιοχή και για την διασφάλιση, βεβαίως, της πολυπόθητης νατοϊκής συνοχής στη νοτιοανατολική της πτέρυγα του ΝΑΤΟ. Ταυτόχρονα, ενίσχυσε τη στρατιωτική της παρουσία στην περιοχή. Μάλιστα, στο αμερικάνικο non-paper γίνεται ρητή αναφορά στο γεγονός ότι το σχέδιο του EastMed αποτελεί -λέει- εστία εντάσεων στην περιοχή, φωτογραφίζοντας έτσι ως λόγο απόρριψης του αγωγού τις απαράδεκτες διεκδικήσεις της Τουρκίας στην Ανατολική Μεσόγειο κατά της κυπριακής ΑΟΖ, όπως και στην ευρύτερη περιοχή του Καστελόριζου. Δηλαδή, το ενδιαφέρον των Ηνωμένων Πολιτειών ήταν μέχρι να μπει στο παιχνίδι και η Τουρκία. Τώρα, βεβαίως, μπορεί να εμφανίζονται και ο ΣΥΡΙΖΑ και η Νέα Δημοκρατία ως απατημένοι σύζυγοι, αλλά είναι αυτοί οι οποίοι φρόντισαν όλη η χώρα να μετατραπεί σε μία τεράστια στρατιωτική βάση με μεγάλους κινδύνους για τον λαό μας. Η συγκεκριμένη σύμβαση έχει τον χαρακτήρα της λήψης μέτρων προκατασταλτικού και όχι ολοκληρωμένου προληπτικού χαρακτήρα και στο βάθος συνδέεται και με τους γενικότερους σχεδιασμούς των τριών αστικών τάξεων, μερών της σύμβασης, με την αστική τάξη της Τουρκίας για την εκμετάλλευση της Μεσογείου.
Ολοκληρώστε, σας παρακαλώ.
Ολοκληρώνω, κύριε Πρόεδρε. Αν και ως ΚΚΕ θεωρούμε ότι υπάρχει, πράγματι, επείγουσα ανάγκη για μία ολοκληρωμένη διαχείριση και προστασία των θαλασσών και των ωκεανών, με κύριο βάρος στην πρόληψη, ωστόσο όλα αυτά στη συμφωνία αντιμετωπίζονται ως άλλοθι, γιατί για να επιτευχθεί η προστασία των θαλασσών απαιτείται να λαμβάνονται μέτρα εγγενούς ασφαλείας, δηλαδή πρόληψης του κινδύνου στην πηγή, αξιοποιώντας βεβαίως όλες τις σύγχρονες δυνατότητες. Τέτοια μέτρα, όμως, είναι αδύνατο να εφαρμοστούν στο πλαίσιο αυτού του καπιταλιστικού δρόμου ανάπτυξης, όπου το κριτήριο που κυριαρχεί δεν είναι παρά η μακροχρόνια διασφάλιση της κερδοφορίας των επιχειρηματικών ομίλων και όχι η προστασία της υγείας και του περιβάλλοντος. Καταψηφίζουμε συνεπώς και αυτή τη συμφωνία με το Ισραήλ, αυτό το κράτος-δολοφόνο του παλαιστινιακού λαού, γιατί στο κάτω-κάτω υπάρχει και η εξής μεγάλη, τεράστια αντίφαση. Το Ισραήλ, όπως είναι γνωστό, αποτελεί ένα από τα τέσσερα κράτη το οποίο μαζί με τις Ηνωμένες Πολιτείες το 1982 καταψήφισαν τη Συνθήκη για το Δίκαιο της Θάλασσας. Είναι δυνατόν όλοι αυτοί να την προστατεύσουν περιβαλλοντικά; Ευχαριστώ.
Θα πάμε κατά ανάστροφη φορά. Επομένως, τον λόγο τώρα θα πάρει ο κ. Κρίτων Αρσένης, γιατί βλέπω ότι το κόμμα του είναι «παρών», «παρών» και κατά στην τελευταία. Κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, Βουλεύτριες, Βουλευτές, είμαστε πραγματικά σοκαρισμένοι με το κείμενο. Θα αναφερθώ ιδιαίτερα στην τρίτη σύμβαση. Έχουμε τον ΣΥΡΙΖΑ και τώρα τη Νέα Δημοκρατία που αναγνωρίζουν τον μεγάλο, τον τεράστιο κίνδυνο ενός ατυχήματος από την εξόρυξη πετρελαίου και γι' αυτό θέλουν βοήθεια, δεν μπορούν να το φέρουν μόνοι τους εις πέρας ένα τέτοιο ατύχημα -και προφανώς, δεν μπορούν- και θέλουν τη συνδρομή της Κύπρου και του Ισραήλ. Αλήθεια, η συνδρομή της Κύπρου και του Ισραήλ θα αντιμετωπίσει ένα πετρελαϊκό ατύχημα σαν αυτό στον κόλπο του Μεξικού; Να το πούμε πιο απλά, ο κόλπος του Μεξικού ήταν στα τρεις χιλιάδες μέτρα, ενώ όλες οι εξορύξεις που τα τρία κόμματα, Νέα Δημοκρατία, ΣΥΡΙΖΑ και ΚΙΝΑΛ-ΠΑΣΟΚ έχουν προωθήσει, είναι πολύ χαμηλότερα από τα τρεις χιλιάδες μέτρα, στα πέντε χιλιάδες μέτρα και παρακάτω. Στην Ελληνική Τάφρο την οποία θέλετε να βομβαρδίσετε με σόναρς, για να δείτε τα πετρέλαια και τα φυσικά αέρια, τον μόνο τόπο αναπαραγωγής της μεσογειακής φάλαινας, το βάθος του πυθμένα σε πολλά σημεία ξεκινά στα τρεισήμισι χιλιάδες μέτρα και θα πάτε και πιο χαμηλά. Γι' αυτό και δεν προχωράνε όλα αυτά. Εσείς, όμως, αναγνωρίζετε τον κίνδυνο και την ίδια στιγμή συνεχίζετε τις εξορύξεις. Είναι αδιανόητο αυτό που γίνεται. Θα περίμενα και από την πλευρά του ΣΥΡΙΖΑ, αντί να μέμφεται την Κυβέρνηση που δεν προχωράει τους αγωγούς και τις εξορύξεις, να έχει συνειδητοποιήσει τι γίνεται και αυτή τη στιγμή να αλλάξει πορεία για τις εξορύξεις και τους αγωγούς. Για ποιον λόγο δεν το κάνετε; Για ποιον λόγο αυτή τη στιγμή, με το σπίτι μας να καίγεται από την κλιματική αλλαγή, ο ΣΥΡΙΖΑ παραμένει στη στάση του, αυτή τη δίψα για πετρέλαιο και φυσικό αέριο; Για τα υπόλοιπα κόμματα, παρομοίως. Βέβαια, στον σχεδιασμό της Κυβέρνησης, του ΣΥΡΙΖΑ και του ΚΙΝΑΛ για τα φυσικά αέρια και τις εξορύξεις πετρελαίου έρχεται να απαντήσει η πραγματικότητα. Ο τελευταίος θα κλείσει την πόρτα. Ο ένας μετά τον άλλον φεύγουνε οι πολυεθνικές σας. Θα σας τα πω με τη σειρά πώς έγιναν τα πράγματα. Η ισπανική «REPSOL» έφυγε από την Αιτωλοακαρνανία πρώτα. Στη συνέχεια έφυγε από τα Γιάννενα, όπου της είχατε δώσει το δικαίωμα να κάνει ό,τι θέλει. Πήγαιναν στα κτήματα των ανθρώπων, δεν έπαιρναν άδεια και έκαναν έρευνες. Έκανε ό,τι ήθελε και παρ' όλα αυτά -θα πρέπει να μένετε έκπληκτοι τα τρία κόμματα- σηκώθηκαν και φύγανε. Στο Ιόνιο, αυτό το τουριστικό φιλέτο, οικόπεδο το κάνατε γι' αυτούς άνευ όρων. Σηκωθήκαν και φύγανε. Η ιταλική «EDISON» στον δυτικό Πατραϊκό, το μεγάλο φιλέτο των εξορύξεών σας που θα ήταν ο επόμενος Πρίνος με βέβαιο κοίτασμα, σηκώθηκε και έφυγε. Τα ΕΛΠΕ στην Άρτα και Πρέβεζα έφυγαν. Έφυγαν από τη δυτική-βορειοδυτική Πελοπόννησο. Και τώρα, βέβαια, προς μεγάλη απογοήτευση όπως ακούω και του ΣΥΡΙΖΑ, και προφανώς και της Κυβέρνησης, οι ΗΠΑ βγάζουν από την αιγίδα της τον EastMed. Προφανώς, τώρα που πήραν όλα τα γεωπολιτικά προνόμια με τις βάσεις, δεν σας κάνουν το χατίρι και σε αυτό. Πραγματικά αυτή τη χώρα την χαρίζετε σε όποιον τη ζητήσει τζάμπα, ξανά και ξανά. Θα έπρεπε να κάνετε διεθνείς συμφωνίες; Θα έπρεπε να κάνετε. Ναι, τη στιγμή που καίγεται το σπίτι μας, θα έπρεπε να κάνετε για την προστασία του περιβάλλοντος της Μεσογείου. Εσείς, όμως, δεν μπορείτε. Διψάτε τόσο πολύ γι' αυτά τα πετρέλαια και το φυσικό αέριο που έχουν καταστρέψει τον πλανήτη μας, τώρα που όλοι φεύγουν από εκεί πέρα. Γιατί για ποιον λόγο έφυγε η «REPSOL», η «EDISON», τα ΕΛΠΕ και οι ΗΠΑ από τον EstMed; Στις ανακοινώσεις τους υπάρχει μία κοινή λέξη, «απανθρακοποίηση», αυτό που κάνει όλος ο πλανήτης αυτή τη στιγμή. Δεν είστε, όμως, μόνοι τα τρία κόμματα αυτά στην Ελλάδα. Δεν είστε μόνοι στον οπισθοδρομικό σας δρόμο. Έχετε και μια οπισθοδρομική κομπανία μαζί σας, κάποιους άλλους ηγέτες χωρών στην Ανατολική Μεσόγειο. Με κάποιους συνεργάζεστε, με κάποιους ανταγωνίζεστε. Όλοι μεταξύ τους είναι έτοιμοι να κάνουν πόλεμο για το ποιος θα εξορύξει τα φυσικά αέρια και το πετρέλαιο του παρελθόντος. Θα έπρεπε να βγείτε μπροστά για να σταματήσουν οι εξορύξεις, για να αποκατασταθεί η ειρήνη. Αυτό θα ήτανε που θα έφερνε ευημερία στον τόπο. Θα έπρεπε να βγείτε μπροστά και να κάνετε και διακρατικές συμφωνίες για να προστατευτεί το περιβάλλον στη Μεσόγειο. Έχετε ιδέα τι θα γίνει αν καταστραφούν οι φάλαινες της Μεσογείου; Έχετε ιδέα τι θα γίνει αν καταστραφεί αυτός ο μοναδικός τόπος αναπαραγωγής των φαλαινών της Μεσογείου που είναι η Ελληνική Τάφρος; Δεν έχετε την παραμικρή ιδέα. Δεν έχετε την παραμικρή ιδέα κι όμως το ρισκάρετε! Δεν έχετε την παραμικρή ιδέα ποιος είναι ο ρόλος τους για την υγεία της Μεσογείου, για τα αλιευτικά αποθέματα, για τη φύση, για την αντιμετώπιση της κλιματικής αλλαγής. Δεν έχετε την παραμικρή ιδέα κι όμως τα παίζετε όλα στα ζάρια. Θα έπρεπε να κάνετε συμφωνίες για την προστασία αυτών των ευαίσθητων θαλάσσιων συστημάτων, των δώρων που έχουμε. Τι λέει ο ΟΗΕ; Ο Οργανισμός Ηνωμένων Εθνών λέει ότι αυτή η δεκαετία 2020-2030, η πιο κρίσιμη για την αντιμετώπιση της κλιματικής κατάρρευσης, είναι η δεκαετία της αποκατάστασης των φυσικών οικοσυστημάτων. Γιατί το λέει ο Οργανισμός Ηνωμένων Εθνών αυτό; Γιατί αν δεν προστατεύσουμε ό,τι μας έχει απομείνει από τη φύση, δεν έχουμε καμμία πιθανότητα απέναντι στην κλιματική κατάρρευση. Το κατανοείτε; Το καταλαβαίνετε αυτό; Θέλετε, όπως μας λέτε, να προστατεύσετε τις θάλασσές μας από τον κίνδυνο ατυχήματος σε πλατφόρμα εξόρυξης και από τον κίνδυνο ατυχήματος σε αγωγούς; Σταματήστε να κάνετε εξορύξεις και αγωγούς. Αυτός είναι ο καλύτερος τρόπος για να αποφύγετε αυτόν τον κίνδυνο. Αν ο κ. Δένδιας από την Κυβέρνησή σας έχει δίκιο και δεν σκοπεύετε να προχωρήσετε στις εξορύξεις -το οποίο εμείς το ευχόμαστε, να σταματήσετε αυτή την κωμωδία- τότε η σύμβαση που μας φέρνετε είναι για να βοηθήσετε άλλες χώρες που θα πάθουν ατυχήματα στις εξέδρες τους; Πείτε το. Πείτε ότι είναι μια σύμβαση που δεν αφορά στην πράξη τη χώρα μας. Πείτε μας τι γίνεται. Σε κάθε περίπτωση, όμως, σταματήστε τις εξορύξεις πετρελαίου και φυσικού αερίου. Προστατεύστε το περιβάλλον της Μεσογείου. Το σπίτι μας καίγεται! Καίγεται από την οικολογική κατάρρευση, από την κλιματική κατάρρευση. Σταματήστε την πυρκαγιά! Σταματήστε να βάζετε πυρκαγιά! Αναφορικά με τις άλλες δύο συμβάσεις, που και πάλι αφορούν στην εξυπηρέτηση του εφοπλιστικού κεφαλαίου θα μιλήσει πιο αναλυτικά και η Κοινοβουλευτικός Εκπρόσωπος κ. Μπακαδήμα, που ήταν εισηγήτρια και στην επιτροπή. Σας καλούμε να αποσύρετε τη σύμβαση αυτή με Κύπρο και Ισραήλ για τη συνδρομή σε ατυχήματα σε εξόρυξη και σε αγωγούς πετρελαίου. Αν θέλετε να κάνετε μεταφορά, κάντε την ξεχωριστά. Αυτό που μας έχετε φέρει είναι πραγματικά ένα αίσχος και είναι ανεπίτρεπτο να αναγνωρίζετε τον κίνδυνο για τις θάλασσές μας και την οικονομία και το περιβάλλον μας από την εξόρυξη πετρελαίου και φυσικού αερίου και τους αγωγούς και να μαλώνετε εδώ για το ποιος τις προωθεί πιο πολύ. Είναι ανεπίτρεπτο και σας καλούμε να επανέλθετε στην κοινή λογική και στην προστασία αυτού του τόπου. Ευχαριστώ πολύ.
Τον λόγο τώρα θα πάρει ο συνάδελφος κ. Βασίλειος Βιλιάρδος από την Ελληνική Λύση, όπου στη συμφωνία με τη Κύπρο και το Ισραήλ επιφυλάχθηκε, στη συμφωνία με την Τυνησία επιφυλάχθηκε και στη συμφωνία με τα Ηνωμένα Αραβικά Εμιράτα η Ελληνική Λύση ψήφισε «παρών». Ορίστε, κύριε Βιλιάρδο, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υπουργέ, ξεκινώντας με τη σύμβαση συνεργασίας στις θαλάσσιες μεταφορές με τα Ηνωμένα Αραβικά Εμιράτα θα πω ότι στην επιτροπή αναφέραμε πως υπεγράφη στις 4 Μαΐου του 2017, ενώ ρωτήσαμε γιατί καθυστέρησε τόσο πολύ να κατατεθεί προς ψήφιση, χωρίς να πάρουμε καμμία απάντηση. Στη συνέχεια τονίσαμε πως έχουμε καλές σχέσεις με τα Ηνωμένα Αραβικά Εμιράτα, περιγράφοντας τη χώρα και την οικονομία της. Όπως είπαμε, τα τελευταία χρόνια γίνονται προσπάθειες διαφοροποίησης της οικονομίας τους, με επίκεντρο το Ντουμπάι, σε διάφορους κλάδους που περιγράψαμε, όπως στη ναυτιλία που κυριολεκτικά διαπρέπει, ενώ ειδικά για τη βιομηχανία αναφέραμε πως έχει δημιουργηθεί μία ελεύθερη οικονομική ζώνη και έχει εκπονηθεί σχέδιο με στόχο την προσέλκυση διεθνών βιομηχανιών, το Dubai Industrial Strategy 2030. Επιστήσαμε, δε, την προσοχή στο ότι εμείς στην Ελλάδα θα έπρεπε να έχουμε κάτι ανάλογο τουλάχιστον με προοπτική το 2030, το οποίο όφειλε να είναι το βασικό εργαλείο του Υπουργείου Ανάπτυξης και όχι μόνο το ξεπούλημα της χώρας στους ξένους, μετατρέποντας την Ελλάδα σε εξαρτημένη οικονομία. Χωρίς ένα τέτοιο μακροπρόθεσμο σχέδιο για τη βιομηχανία μας, καθώς, επίσης, χωρίς ένα μακροπρόθεσμο σταθερό φορολογικό πλαίσιο, δεν πρόκειται ποτέ να ξεφύγουμε από την κρίση και τα μνημόνια -που ασφαλώς συνεχίζονται, όπως μας έχει διαβεβαιώσει η ίδια η Κυβέρνηση- από κυβερνήσεις που δεν παράγουν πλούτο, όπως οφείλουν, αλλά συνεχώς μόνο ελλείμματα και χρέη. Παρεμπιπτόντως, έχουμε προτείνει από πολύ καιρό πριν τη μείωση του ΦΠΑ στα είδη πρώτης ανάγκης και στα καύσιμα. Αφ' ενός μεν για την καταπολέμηση της ακρίβειας, αφ' ετέρου δε για την επιβράδυνση του πληθωρισμού, που δεν είναι παροδικός, όπως ισχυριζόταν η Κυβέρνηση, σε αντίθεση με εμάς, που από την αρχή τονίζαμε πως θα παραμείνει. Όλα αυτά, δε, χωρίς την επιβάρυνση του δημοσίου, το οποίο σήμερα εισπράττει άδικα περισσότερα επί των αυξημένων τιμών. Περαιτέρω, ρωτήσαμε τι έχει συμβεί με το πρόγραμμα συνεπένδυσης των Ηνωμένων Αραβικών Εμιράτων σε ελληνικές επιχειρήσεις μέσω του ΤΑΝΕΟ, που ανακοινώθηκε το 2018, χωρίς να πάρουμε απάντηση ούτε εδώ, ενώ σημειώσαμε πως πρόσφατα τα Ηνωμένα Αραβικά Εμιράτα υποσχέθηκαν επενδύσεις άνω των 10 δισεκατομμυρίων δολαρίων για τη στήριξη της τουρκικής οικονομίας. Δεν πήραμε απάντηση ούτε στις άλλες επτά ερωτήσεις που θέσαμε επί των άρθρων και δεν υπάρχει λόγος, φυσικά, να επαναλάβουμε, κλείνοντας με το ότι το Γενικό Λογιστήριο του Κράτους δεν εμφανίζει κάποιο κόστος, αν και σημειώνει πως μπορεί να υπάρξει από τη συνεργασία, ειδικά στην εκπαίδευση. Δεν αναφέρει, όμως, τίποτα. Τέλος, είπαμε πως η σύμβαση δεν είναι αρνητική, αφού αφ' ενός, μεν, είναι σημαντική γεωπολιτικά η συνεργασία μας με τα Ηνωμένα Αραβικά Εμιράτα, αφ' ετέρου μπορεί να υπάρξουν οφέλη για την ελληνική ναυτιλία και τις επιχειρήσεις μας, αφού τα Ηνωμένα Αραβικά Εμιράτα είναι πύλη προς τον Κόλπο και διαμετακομιστικό κέντρο προς την Ασία, σε ένα στρατηγικό γεωγραφικά σημείο. Το βασικό αρνητικό σημείο, όμως, εκτός από το ότι δεν πήραμε καμμία απάντηση, είναι η πρόσφατη προσέγγιση των Ηνωμένων Αραβικών Εμιράτων με την Τουρκία, την οποία, όπως αναφέραμε, θα στηρίξουν με επενδύσεις 10 δισεκατομμυρίων δολαρίων, γεγονός που, προφανώς, μας καθιστά πολύ επιφυλακτικούς. Στη συμφωνία με την Τυνησία τώρα, που υπεγράφη στις 29 Ιουνίου του 2020, αναφέραμε πως οι σχέσεις της με την Ελλάδα βρίσκονται σε καλό επίπεδο, ενώ η Προεδρία της προσπαθεί να περιορίσει την επιρροή των ισλαμιστών του κόμματος των Ενάχντα, που θεωρείται εκπρόσωπος της Μουσουλμανικής Αδελφότητας, γνωστή από την Αίγυπτο. Σημειώσαμε πως ο Ερντογάν επισκέφθηκε την Τυνησία στα τέλη του 2019, επιδιώκοντας να εξασφαλίσει τη δημιουργία ναυτικής βάσης κοντά στη Λιβύη, για να ενδυναμώσει τη θέση του, κάτι που, όμως, απέρριψε η χώρα, η οποία τηρεί -σωστά- ουδέτερη στάση όσον αφορά την κρίση στη Λιβύη. Στη συνέχεια αναλύσαμε την οικονομία της, που είναι πολύ φτωχή, με μία αδύναμη ναυτιλία, μόλις 3.500 περίπου δολάρια κατά κεφαλήν εισόδημα, σε αντίθεση με τα Ηνωμένα Αραβικά Εμιράτα και ειδικά με το Ντουμπάι, που έχει εξελιχθεί σε ένα διεθνές κέντρο, με υψηλούς τζίρους από τον ναυτιλιακό κλάδο, όπως θα έπρεπε λογικά ο Πειραιάς. Το πρώτο που μας δημιούργησε αμφιβολίες είναι το άρθρο 12, όπου αναφέρεται ως αποδεικτικό ταυτότητας μελών του πληρώματος, μόνο το ναυτικό φυλλάδιο της Τυνησίας, χωρίς το διαβατήριο. Ρωτήσαμε γιατί συμβαίνει και εάν υπάρχει κίνδυνος διακίνησης μεταναστών, ειδικά εάν το φυλλάδιο είναι πλαστό, κάτι που είναι σχετικά εύκολο, χωρίς, βέβαια, να πάρουμε απάντηση. Το δεύτερο είναι το άρθρο 16, με το οποίο δίνεται η δυνατότητα ναυτολόγησης υπηκόων του ενός μέρους στα πλοία του άλλου μέρους με όρους που διαπραγματεύονται ελεύθερα ή από συλλογικές συμβάσεις εάν υπάρχουν και υπόκεινται στο δίκαιο της χώρας της σημαίας. Εν προκειμένω, τονίσαμε πως υπάρχει κίνδυνος να χαθούν ελληνικές θέσεις εργασίας από το πολύ πιο φθηνό εργατικό δυναμικό της Τυνησίας, κάτι που ασφαλώς δεν είναι θετικό για τη χώρα μας. Συνεχίσαμε με το άρθρο 24, στο οποίο δεν διευκρινίζεται εάν τα κέρδη θα υπόκεινται σε φορολογία, ούτε αν υπάρχει πρόβλεψη αποφυγής διπλής φορολογίας, ενώ διαφωνήσαμε με το άρθρο 27 σε σχέση με την επίλυση διαφορών μόνο διά της διπλωματικής οδού, προτιμώντας την προσφυγή στα δικαστήρια. Τέλος, είπαμε πως το Γενικό Λογιστήριο του Κράτους δεν παρουσιάζει κάποιο κόστος, εάν και σημειώνει πως μπορεί να υπάρξει από τη συνεργασία ειδικά στην εκπαίδευση. Μπορεί! Σε γενικές γραμμές, πάντως, είναι θετικό να αναπτυχθεί η συνεργασία μας με την Τυνησία, μεταξύ άλλων, ως αντίβαρο των κινήσεων της Τουρκίας. Εναπόκειται, όμως, στα δύο μέρη να συνεργαστούν για γεωπολιτικούς λόγους, καθώς επίσης για επιχειρηματικούς, ως πύλη προς τη Βόρεια Αφρική και ως στρατηγικό σημείο της Μεσογείου, σημειώνοντας πως από την Τυνησία διέρχεται ο αγωγός φυσικού αερίου προς την Ιταλία. Είναι πολύ σημαντικό. Εντούτοις, όταν ο Υπουργός δεν απαντάει σε καμμία ερώτηση, αναφερόμενος μόνο με ελάχιστες φράσεις στη γεωπολιτική σημασία των δύο συμφωνιών, είναι αδύνατον να τις υπερψηφίσει κανείς. Η τρίτη σύμβαση τώρα αφορά τη συνεργασία μεταξύ της Ελλάδας, της Κύπρου και του Ισραήλ με στόχο αφ' ενός την αποτροπή, αφ' ετέρου την καταπολέμηση της θαλάσσιας ρύπανσης από το πετρέλαιο και από τις λοιπές ρυπογόνες ουσίες πλοίων, καθώς, επίσης, την εκμετάλλευση των υδρογονανθράκων που καταλήγουν στη Μεσόγειο. Υπεγράφη στις 8 Μαΐου του 2018, αλλά κατατίθεται προς κύρωση σχεδόν τέσσερα χρόνια μετά. Επίσης, αναφέραμε πως μας έκανε εντύπωση το γεγονός ότι κατατίθεται στη χρονική στιγμή που δημοσιεύθηκε το non paper αμφισβήτησης της σκοπιμότητας κατασκευής του αγωγού EastMed που αφορά υδρογονάνθρακες και την ίδια περιοχή της Μεσογείου. Τονίσαμε πως λογικά η σύμβαση εντάσσεται στο πλαίσιο συνεργασίας με τον EastMed, αφού αφορά τις ίδιες χώρες. Διαφορετικά, θα αρκούσαν τα προγράμματα της εκάστοτε χώρας ή της Ευρωπαϊκής Ένωσης, όπως το Περιφερειακό Κέντρο Άμεσης Επέμβασης για την αντιμετώπιση της ρύπανσης της Μεσογείου Θαλάσσης, που μνημονεύεται εδώ, το REMPEC, έχοντας διενεργήσει πρόσφατα διάσκεψη με είκοσι μία χώρες της Μεσογείου. Στη συνέχεια ρωτήσαμε ποια ακριβώς περιοχή θα προστατεύεται από τη ρύπανση όταν δεν υφίστανται οριοθετημένες ΑΟΖ, πόσω μάλλον όταν υπάρχουν διακρατικές διαμάχες ακόμα και για τη διάσωση ναυαγών ή για την πλεύση ερευνητικών σκαφών τρίτων χωρών. Φυσικά, ούτε εδώ πήραμε απάντηση, λέγοντας, επιπλέον, πως κυρώνοντας τη σύμβαση χωρίς τον EastMed, μοιάζει σαν να αναλαμβάνουμε μία υποχρέωση μη κοστολογημένη από τη δική μας πλευρά -είναι πολύ σημαντικό αυτό- χωρίς να υπάρχει σαφής λόγος. Είπαμε παραστατικά πως θα είναι σαν να χτίζει κάποιος γκαράζ για την περίπτωση που θα αγοράσει αυτοκίνητο. Είναι ανόητο. Αναφερθήκαμε αναλυτικότερα στο θέμα του EastMed τονίζοντας πως είναι τεχνοοικονομικά επισφαλής και γεωστρατηγικά αβέβαιος, λόγω της τάσης της Ιταλίας κυρίως από την αρχή που δεν παρευρέθηκε στην υπογραφή της συμφωνίας τον Ιανουάριο. Αναφερθήκαμε, επίσης, στις νέες εξελίξεις στις Ηνωμένες Πολιτείες που δεν τον στηρίζουν πια προφανώς λόγω της Τουρκίας, υπεκφεύγοντας με το ότι δεν είναι δική τους απόφαση αλλά των αγορών, που όμως, δεν ρώτησαν τότε πόσω μάλλον με πολύ χαμηλότερη την τιμή του φυσικού αερίου εκείνη την εποχή συγκριτικά με σήμερα. Το γεγονός αυτό πάντως είναι εξαιρετικά ανησυχητικό για την Ελλάδα που έχει προσφέρει γη και ύδωρ στις Ηνωμένες Πολιτείες όσο αφορά τις βάσεις σε ολόκληρη την επικράτειά της, ενώ φαίνεται πως ο EastMed δεν αρέσει ούτε στους συμμάχους των Τούρκων, τους Γερμανούς, οι οποίοι μας συμπεριφέρονται σαν δική τους αποικία χρέους. Συνεχίζοντας επί των άρθρων είπαμε πως είναι επιγραμματικά και γενικόλογα, ενώ το σημαντικότερο περιεχόμενο βρίσκεται στα παραρτήματα, περιλαμβάνοντας τις τεχνικές λεπτομέρειες της συνεργασίας, τις επαφές στις διοικητικές αρχές, το τυπικό αιτήματος βοήθειας, τις τεχνικές λεπτομέρειες του συστήματος επικοινωνίας, το ενδεικτικό της αντιμετώπισης πετρελαιοκηλίδας κ.ο.κ.. Εν προκειμένω, πρόκειται για θέματα εξειδικευμένης τεχνικής ανάλυσης και όχι πολιτικής αξιολόγησης, πόσω μάλλον όταν δεν παρέχεται κόστος ούτε εδώ από το Γενικό Λογιστήριο. Όπως αναφέραμε δε, είναι αδύνατον να κρίνουμε τις διάφορες διασωστικές μεθόδους και τη δομή που δρομολογείται, χωρίς να γνωρίζουμε το κόστος. Εν προκειμένω, δεν πρέπει κάποια στιγμή να αξιολογείται η πολιτική με βάση τα αποτελέσματά της ή έστω με συγκεκριμένους στόχους και όχι απλά με προθέσεις; Διαφορετικά, δεν θα έχουμε συνεχώς τις ίδιες ανησυχίες, τις ίδιες αποτυχίες, όπως με τα 43 δισεκατομμύρια ευρώ δανεικά που σπαταλήθηκαν, χωρίς να αποφευχθεί η υγειονομική και η οικονομική εξαθλίωση των Ελλήνων; Για να μην αναφέρουμε την ασφάλειά τους, όπου η ίδια η Κυβέρνηση ψήφισε νόμο φύλαξης των πανεπιστημίων και δεν μπόρεσε να προστατεύσει χθες ούτε τον καθηγητή μέσα στην ΑΣΟΕΕ. Αν είναι δυνατόν! Κλείνοντας, είπαμε πως δεν θα μπορούσαμε να καταψηφίσουμε τη συμφωνία, αλλά θα έπρεπε να γνωρίζουμε το σκεπτικό της, το κόστος της, πού οδηγείται το θέμα του EastMed, καθώς επίσης γενικότερα της συνεργασίας στην Ανατολική Μεσόγειο σε σχέση και με τις Ηνωμένες Πολιτείες. Δυστυχώς ούτε εδώ πήραμε απάντηση -πουθενά δεν πήραμε απάντηση- γεγονός που είναι σίγουρα απογοητευτικό για το συγκεκριμένο Υπουργείο. Ως εκ τούτου, η θέση μας και για τις τρεις συμβάσεις δεν μπορεί παρά να είναι «παρών». Ευχαριστώ πολύ.
Φτάνουμε στον ΣΥΡΙΖΑ τώρα. Είχε κρατήσει επιφύλαξη για τα Ηνωμένα Αραβικά Εμιράτα, επιφύλαξη για την Τυνησία και είχε ψηφίσει υπέρ για τη σύμβαση με Κύπρο και Ισραήλ. Τον λόγο έχει ο κ. Μιχαηλίδης.
Ευχαριστώ, κύριε Πρόεδρε. Είχαμε τη χαρά, κύριε Πρόεδρε, να ακούσουμε να αναγιγνώσκετε τις συμβάσεις τις οποίες φέρνει προς κύρωση στο Εθνικό Κοινοβούλιο η Κυβέρνηση, αλλά δεν είχαμε τη χαρά να ακούσουμε την κύρωση των μνημονίων συνεργασίας με τη Βόρεια Μακεδονία. Πράγματι, «βροχή» οι κυρώσεις διάφορων χωρών, παντελής απουσία των κυρώσεων των μνημονίων με τη Βόρεια Μακεδονία. Κύριε Πρόεδρε, επιτρέψτε μου ως Βουλευτής Χίου να χαιρετήσω από τη θέση αυτή τον αγώνα των πολιτών του νησιού μου, αλλά και της γειτονικής Λέσβου, για την αποτροπή της κυβερνητικής επιλογής για τη δημιουργία υπερδομών προσφύγων στα νησιά μας, τους πολίτες που κλείνουν τα αυτιά τους στις λαθροχειρίες, στις δόλιες μεθοδεύσεις και στους βυζαντινισμούς του κ. Μηταράκη και της Κυβέρνησης στην προσπάθειά τους να μετατρέψουν τα νησιά μας σε φυλακές ψυχών, τυραννισμένων ανθρώπων και να τους διαβεβαιώσουν πως στον αγώνα τους αυτόν είμαστε όλοι παρόντες, ενωμένοι και αποφασισμένοι οι σχεδιασμοί αυτοί να μην περάσουν. Κύριοι συνάδελφοι, συζητάμε σήμερα την κύρωση τριών διακρατικών συμφωνιών για θέματα που άπτονται του πεδίου αρμοδιοτήτων του Υπουργείου Ναυτιλίας και Νησιωτικής Πολιτικής. Η πρώτη συμφωνία υπογράφηκε επί διακυβέρνησης ΣΥΡΙΖΑ τον Μάιο του 2017 και αφορά το μνημόνιο συνεργασίας με τα Ηνωμένα Αραβικά Εμιράτα για θέματα θεσμικής συνεργασίας στις θαλάσσιες μεταφορές. Το εν λόγω μνημόνιο αφορά τη δραστηριότητα πλοίων στο θαλάσσιο εμπόριο μεταξύ των δύο χωρών, κυρίως, όσον αφορά τη μεταφορά πετρελαίου και την εν γένει συνεργασία τους στον ναυτιλιακό τομέα. Προς την ευόδωση αυτών των σκοπών προβλέπεται η λήψη μέτρων και από τα δύο μέρη, έτσι ώστε μεταξύ άλλων να επισπεύδονται οι διατυπώσεις στα λιμάνια, να αναγνωρίζονται αμοιβαία τα ταξιδιωτικά έγγραφα των μελών των πληρωμάτων, να παρέχεται επίσης -στη βάση της αμοιβαιότητας, βεβαίως- η δυνατότητα ίδρυσης υποκαταστημάτων σχετικών με τις υπηρεσίες διεθνών θαλάσσιων μεταφορών και εν γένει να διευκολύνεται η ναυτιλιακή κίνηση και οι συναφείς δραστηριότητες. Παρόμοιο, αν και σχετικά διευρυμένο περιεχόμενο, έχει και η δεύτερη συμφωνία, αυτή με την Τυνησία, που υπεγράφη πέρυσι τον Ιούνιο. Η συμφωνία αυτή κινείται στο πνεύμα άλλων διακρατικών συμφωνιών που αφορούν τις θαλάσσιες μεταφορές, όπως αυτή που κυρώθηκε πέρυσι μεταξύ Ελλάδας και Ισραήλ. Ένα σημείο το οποίο επεσήμανε και ο εισηγητής μας κατά τη συζήτηση της συμφωνίας αυτής στην επιτροπή είναι ότι σε αυτή δεν περιλαμβάνονται ρυθμιστικές ή προστατευτικές διατάξεις, σχετικά με τα αλιευτικά σκάφη και τη συναφή δραστηριότητα που αναπτύσσεται έντονα στην περιοχή αυτή της Μεσογείου. Μια δεύτερη παρατήρηση, κύριε Υπουργέ, αφορά στην αναγνώριση των πιστοποιητικών κατάρτισης των ναυτικών και τα ερωτήματα εάν η εκπαίδευση που παρέχεται στη χώρα αυτή, είναι ισότιμη και ανάλογη του δικού μας επιπέδου, ένα ενδεχόμενο για πιθανή ετεροβαρή σχέση ανάμεσα στις δύο χώρες στο αντικείμενο αυτό. Η τρίτη συμφωνία είναι τριμερής μεταξύ Ελλάδας, Κύπρου και Ισραήλ. Υπογράφηκε, επίσης, επί δικής μας κυβέρνησης τον Μάιο του 2018 ως επιστέγασμα μιας διαδικασίας η οποία είχε ξεκινήσει το 2016. Αφ' ενός η συμφωνία αυτή εντάσσεται στο περιφερειακό καθεστώς που αφορά την προστασία της Μεσογείου Θάλασσας, όπως αυτό ρυθμίζεται πρωτίστως από τη Σύμβαση της Βαρκελώνης του 1976 και των συνοδευτικών πρωτοκόλλων της, για την ακρίβεια το υποπεριφερειακό σχέδιο που περιλαμβάνει συμφωνία και εντάσσεται στις πρόνοιες του πρωτοκόλλου πρόληψης και επείγουσας ανάγκης της σύμβασης. Αφ' ετέρου η συμφωνία αυτή εντάσσεται στην ευρύτερη τριμερή στρατηγική συνεργασία μεταξύ της χώρας μας, της Κύπρου και του Ισραήλ στο πλαίσιο της προώθησης του συντονισμού τους, σε μια σειρά πεδίων πολιτικής, με σκοπό την προώθηση κοινών συμφερόντων, αλλά και της καλής γειτονίας και σταθερότητας στη Νοτιοανατολική Μεσόγειο. Μας προβληματίζουν, βέβαια, οι τελευταίες εξελίξεις σχετικά με τη στάση των Ηνωμένων Πολιτειών στο θέμα του αγωγού EastMed, ένα θέμα που τέθηκε και από άλλους συναδέλφους που μίλησαν προηγουμένως. Αν και υπεκφεύγει, βεβαίως, του χαρτοφυλακίου σας, κύριε Υπουργέ, το ζήτημα αυτό, επισημαίνουμε το γεγονός ότι η Κυβέρνησή σας δεν έχει υπερασπιστεί επαρκώς το σχέδιο αυτό που είναι ζωτικό και κρίσιμο για τα συμφέροντα της χώρας. Λόγω του γεγονότος ότι οι δυο πρώτες συμφωνίες εντάσσονται σε ένα ευρύτερο πλαίσιο διακρατικών συμφωνιών, στις οποίες είναι μέρος και η Ελλάδα ως παραθαλάσσια χώρα και ως παγκόσμια δύναμη στο πεδίο της εμπορικής ναυτιλίας, καθώς και το γεγονός ότι η τρίτη συμφωνία αποσκοπεί στη διακρατική συνεργασία για την προστασία της θάλασσας, στόχος ο οποίος είναι αυτονόητα σημαντικός για την προστασία του περιβάλλοντος αλλά και του τουρισμού στη χώρα μας, υπερψηφίζουμε τις συμφωνίες αυτές. Κύριε Υπουργέ, επιτρέψτε μου να αναφερθώ σε δυο ζητήματα, πέρα από το σημερινό νομοσχέδιο που συζητάμε, εκμεταλλευόμενος -με την καλή έννοια- την παρουσία σας σήμερα στην Ολομέλεια. Το πρώτο θέμα είναι η μεγάλη καθυστέρηση στην πληρωμή του μεταφορικού ισοδύναμου. Γνωρίζουμε, βέβαια, τη δυσανεξία που έχει η Κυβέρνηση απέναντι σε αυτό το εμβληματικό μέτρο της δικής μας διακυβέρνησης, μέτρο-πυλώνα για τη νησιωτική πολιτική. Δυστυχώς δεν έχει καταβληθεί το μεταφορικό ισοδύναμο για μεν τους πολίτες-επιβάτες από τον Μάιο του 2021 και για κάποιες επιχειρήσεις, μάλιστα, από το 2020. Παράλληλα, στον προϋπολογισμό του 2022 οι δαπάνες της Γενικής Γραμματείας Νησιωτικής Πολιτικής εμφανίζονται συρρικνωμένες από τις αντίστοιχες των προηγουμένων ετών. Είναι ένα ζήτημα το οποίο επισημάναμε και κατά τη συζήτηση του προϋπολογισμού, κύριε Υπουργέ. Πληροφορηθήκαμε δε επιπροσθέτως ότι ενδέχεται η πληρωμή του μεταφορικού ισοδύναμου των επιβατών, που εξαγγείλατε για τις 15 Ιανουαρίου, να αφορά ναύλους μέχρι τις 30 Ιουνίου του 2021. Θα θέλαμε μια απάντηση στο ζήτημα αυτό. Ένα θέμα, που επίσης θα θέλαμε μια τοποθέτηση δική σας, είναι η διάσταση την οποία διαπιστώνουμε να υπάρχει ανάμεσα στα στοιχεία που δώσατε εσείς για τις διασώσεις που πραγματοποίησε το Λιμενικό Σώμα και τα στοιχεία που αφορούν στις αφίξεις προσφύγων και μεταναστών στη χώρα, όπως τα έδωσε ο Υπουργός Μετανάστευσης και Ασύλου κ. Μηταράκης. Συγκεκριμένα, οκτώ χιλιάδες εξακόσιοι δεκαέξι πρόσφυγες και μετανάστες δηλώθηκαν από τον κ. Μηταράκη ότι έφτασαν στη χώρα, είκοσι εννέα χιλιάδες διασώσεις προσφύγων και μεταναστών από το Λιμενικό Σώμα δηλώσατε εσείς, κύριε Υπουργέ. Αυτοί οι είκοσι χιλιάδες -η διαφορά τους- τι έγιναν, κύριε Υπουργέ; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω την ανοχή σας για δύο λεπτά, κύριε Πρόεδρε. Αντίστοιχα, για το 2020 φαίνεται να έχουν γίνει είκοσι επτά χιλιάδες τριακόσιες τριάντα τέσσερις διασώσεις, στοιχεία που έχουν δηλωθεί στην αρμόδια Επίτροπο κ. Γιόχανσον, δεκατέσσερις χιλιάδες οκτακόσιες σαράντα οκτώ δηλώνει ο κ. Μηταράκης. Οι υπόλοιποι τι έγιναν, κύριε Υπουργέ; Να εξαφανίστηκαν; Λίγο δύσκολο. Φοβούμαστε ότι έχετε αναγάγει τις επαναπροωθήσεις σε βασικό εργαλείο διαχείρισης του προσφυγικού-μεταναστευτικού προβλήματος. Φοβούμαστε πως μετέρχεστε πρακτικές απάνθρωπες που εκθέτουν τη χώρα. Φοβούμαστε ότι τροφοδοτείτε τη γείτονα χώρα με επιχειρήματα, ώστε να κουνά το δάχτυλο στη χώρα μας. Ποια; Μια χώρα που όλοι γνωρίζουμε το πόσο σέβεται η ίδια το Διεθνές Δίκαιο και τα δικαιώματα του ανθρώπου. Με αυτή την έννοια, νομίζω ότι είστε, πράγματι, επικίνδυνοι για τη χώρα. Είναι ένας ακόμα λόγος, ανάμεσα σε πολλούς άλλους, για τον οποίο νομίζω ότι πρέπει να φύγετε το συντομότερο. Ευχαριστώ.
Τώρα θα πάμε με ανάστροφη φορά στους Κοινοβουλευτικούς Εκπροσώπους και των δύο κομμάτων που ήταν υπέρ των συμφωνιών. Αν δεν θέλει ο Κοινοβουλευτικός Εκπρόσωπος, θα μιλήσει ο εισηγητής, ένας εκ των δύο, όποιος θέλει. Στο Κίνημα Αλλαγής είναι ένας, ούτως η άλλως, οπότε δεν τίθεται τέτοιο θέμα.
Κύριε Πρόεδρε, εμείς;
Θα μιλήσετε κι εσείς. Είπα ότι θα μιλήσουν οι Κοινοβουλευτικοί Εκπρόσωποι που θα είναι και οι δύο υπέρ των συμφωνιών. Εσείς ούτως ή άλλως θα μιλήσετε. Αλλά να πάμε ανάποδα.
Κύριε Πρόεδρε… (δεν ακούστηκε)
Ένας θα μιλήσει. Κοιτάξτε, δεν θα ξεφτιλίσουμε και τελείως τον Κανονισμό. Τον έχουμε ήδη ημιξεφτιλίσει για τη συγκεκριμένη διαδικασία. Τον ξέρετε άπαντες. Ας μιλήσει ένας για μια σύμβαση από εσάς που είστε δύο και ο άλλος για τις άλλες δύο, από πέντε λεπτά ο καθένας. Εντάξει; Επειδή έτυχε το ίδιο με τον ΣΥΡΙΖΑ. Οι υπόλοιποι είναι ούτως ή άλλως ένας. Να μη χάνουμε χρόνο. Η κ. Μπακαδήμα δεν είναι εδώ; Δεν πειράζει. Προχωρούμε. Ο κ. Χήτας έχει τον λόγο. Λόγω καινούργιας χρονιάς αντί για πέντε θα έχετε επτά λεπτά.
Ω!
Όλοι. Ξεκινάμε από εσάς.
Συνεχίζετε τα δώρα, κύριε Πρόεδρε. Καλή χρονιά!
Επίσης. Ορίστε, έχετε τον λόγο.
Να είστε καλά. Απλά, κύριε Πρόεδρε, θα κάνω χρήση του δικαιώματος που έχουμε ως Κοινοβουλευτικοί Εκπρόσωποι να κάνω μία αναφορά, επειδή είναι η πρώτη…
Ό,τι θέλετε πείτε. Δεν με ενδιαφέρει. Στον χρόνο σας να είστε.
Θα σας ενδιαφέρουν. Είναι πολύ ενδιαφέροντα αυτά που θα πω.
Όχι, εννοώ ότι είναι δικαίωμά σας να πείτε ό,τι θέλετε.
Ευχαριστώ πολύ, κύριε Πρόεδρε. Ξέρετε, προσπαθούμε να ισορροπήσουμε μεταξύ λογικής και παράνοιας σε αυτή τη χώρα και στα όσα ζούμε και επειδή έχουμε να κάνουμε με μία Κυβέρνηση η οποία, είτε έχει πρόβλημα αντίληψης είτε άρνησης της πραγματικότητας, είμαστε αναγκασμένοι να προχωρήσουμε σε κάποιες τοποθετήσεις οι οποίες αφορούν στην καθημερινότητα του Έλληνα πολίτη. Μπαίνοντας στη νέα αυτή χρονιά, το 2022, νομίζω ότι θα πρέπει να κάνω μια μικρή αναφορά, κύριε Πρόεδρε, σε σημαντικά ζητήματα που αφορούν στους Έλληνες πολίτες, τις Ελληνίδες και τους Έλληνες. Και αυτά είναι ποια; Ένα σημαντικό, βασικό κομμάτι μας, πυλώνας, ας πούμε, είναι η οικονομία. Ένα άλλο σημαντικό κομμάτι είναι η υγεία. Ένα άλλο σημαντικό κομμάτι είναι η ασφάλεια που νιώθει ο Έλληνας πολίτης εκεί έξω ή δεν νιώθει. Και βλέπετε, τα γεγονότα καθημερινά είναι αυτά τα οποία σας εκθέτουν ως Κυβέρνηση, κύριε Πλακιωτάκη και κυρίες και κύριοι συνάδελφοι της Κυβέρνησης, καθημερινά. Δεν μπορώ να μην κάνω αναφορά στο κομμάτι της οικονομίας. Θα ξεκινήσω από εκεί. Ξέρετε, εντός των ημερών η ΕΛΣΤΑΤ θα ανακοινώσει τα επίπεδα πληθωρισμού για τον μήνα Δεκέμβριο και, σύμφωνα με τα μέχρι τώρα στοιχεία, πάμε να ξεπεράσουμε το 5%. Το +5% θα συνιστά νέο ρεκόρ δεκαετίας. Είναι ένα από τα υψηλότερα ποσοστά που καταγράφει στη χώρα ειδικά μετά την είσοδο στην Ευρωζώνη. Τα υψηλά επίπεδα πληθωρισμού στη χώρα αναμένεται να διαρκέσουν για όλο το πρώτο εξάμηνο της χρονιάς. Ξέρετε τι λέτε εσείς; Λέτε: «Μα, σε άλλες χώρες είναι υψηλότερο, καλά είμαστε εδώ». Ξέρετε, μας ενδιαφέρει, όμως, περισσότερο η Ελλάδα. Μας ενδιαφέρουν περισσότερο οι πολίτες μας, οι Ελληνίδες και οι Έλληνες. Ακόμα κι αν στις άλλες χώρες πάει στραβά, εμάς μας ενδιαφέρει τι γίνεται εδώ. Έρχονται τα μπιλιετάκια καθημερινά. Γι' αυτό που συμβαίνει δεν ξέρω εάν έχετε επαφή με τον κόσμο εκεί έξω. Και αυτό δεν είναι λαϊκισμός. Εδώ δυσκολευόμαστε εμείς να ανταποκριθούμε, που δεν έχουμε τέτοιο θέμα. Φανταστείτε τον κόσμο εκεί έξω πώς καλείται καθημερινά να ανταποκριθεί στις υποχρεώσεις. Και το θέμα, το εκνευριστικό πραγματικά με εσάς, ποιο είναι; Τα μεγάλα αυτά προβλήματα τα οικονομικά, που, εάν θέλετε, έχουν βομβαρδίσει το ελληνικό νοικοκυριό, οι σύμμαχοί σας οι καλοπληρωμένοι, τα καλοπληρωμένα «παπαγαλάκια» των μέσων ενημέρωσης, τα κρύβουν, γιατί σε κάθε άλλη περίπτωση θα γινόταν χαμός με αυτή την ακρίβεια που υπάρχει εκεί έξω, την οικονομική κρίση, την ενεργειακή και όλα αυτά. Όμως, τι διαβάζουμε; Διαβάζουμε για το τέλος που θα κερδίσει κανείς στην κινητή τηλεφωνία, που καταργείται κ.λπ.. Και το διαβάζουμε κιόλας! Εάν όμως το δεις πόσο είναι αυτό, εάν το ρωτήσεις, είναι 1 με 1,5 ευρώ τον μήνα και μας έχετε τρελάνει με την κατάργηση του τέλους κινητής τηλεφωνίας, που είναι 1,5 ευρώ τον μήνα. Μεγάλη δουλειά! Πολύ μεγάλη δουλειά, την ώρα που ο άλλος βογκάει και δεν μπορεί να πληρώσει! Ή διαφημίζουν και διαφημίζετε με τον τρόπο σας πολύ ωραία -γιατί είστε μία Κυβέρνηση επικοινωνίας και όχι ουσίας- την αύξηση στους μισθούς. Αύξηση στους μισθούς, λέει, 2%, ήτοι 13 ευρώ τον μήνα. Ναι, αλλά ξέρετε, για παράδειγμα, επειδή πάντα φέρνετε ως αντιπαραβολή τη φράση «η Ευρώπη το κάνει, να το κάνουμε κι εμείς», οι μισθοί στην Ευρώπη είναι διαφορετικοί. Στη φίλη σας τη Γερμανία ο κατώτατος μισθός είναι 1.700 ευρώ, δεν είναι 580. Είναι, λοιπόν, 1.700. Στην Ιταλία είναι 1.680, στην Ολλανδία είναι 1.650, στη Γαλλία 1.600, στην Αυστρία 1.500, στην Ισπανία 1.000, στην Κύπρο είναι 900. Τι συγκρίνουμε, μήλα με πορτοκάλια; Πώς μπορεί να ανταποκριθεί ένας άνθρωπος που παίρνει 580 ευρώ και καλείται να πληρώσει 80 ευρώ για ρεύμα ή 180 και 200; Με τα 30 ευρώ του Σκρέκα; Τι είναι αυτό; Ανακούφιση; Πώς μπορεί να ανταποκριθεί αυτή η κοινωνία; Πείτε μας λίγο, για να καταλάβω. Πάμε τώρα λίγο για τα τεστ, γιατί εκεί πραγματικά η επιστήμη σηκώνει ψηλά τα χέρια. Τώρα κουβεντιάζαμε με τον Βασίλη Βιλιάρδο έξω. Εδώ μιλάμε για καρτέλ, κύριε Πρόεδρε. Μιλάμε για καρτέλ κανονικό! Πού είναι ο ανταγωνισμός; Είστε γιατρός, κύριε Πρόεδρε. Λέει, ήταν 60 ευρώ και τώρα 47 το PCR. Γιατί; Πείτε μου γιατί στην Ελλάδα να είναι 47 ευρώ και 10 ευρώ τα rapid; Η Αυστρία -να, η Ευρώπη τι κάνει- δίνει τη δυνατότητα σε όλους τους πολίτες να κάνουν δωρεάν μοριακά τεστ, κύριε Πρόεδρε, ακόμη κι αν δεν έχουν συμπτώματα. Στη Γερμανία που ο κατώτατος μισθός είναι 1.700 ευρώ -έχω στοιχεία εδώ- έχουν δωρεάν ένα rapid test την ημέρα για κάθε πολίτη, με ραντεβού από εφαρμογή στο κινητό του. Έχουν και οι Γερμανοί Πιερρακάκη, δεν έχουμε μόνο εμείς. Είναι δωρεάν, χωρίς αναμονή και υπάρχει κέντρο για τεστ σε κάθε γειτονιά. Στη Γαλλία τα rapid test και τα μοριακά είναι δωρεάν με παραπεμπτικό. Εμείς εδώ πληρώνουμε ένα κάρο ασφαλιστικές εισφορές και δεν μας δικαιολογείται το να πάμε να κάνουμε ένα PCR. Γιατί; Πώς θα πληρώσουμε 47 ευρώ; Εγώ μπορώ. Οι άλλοι έξω τι θα κάνουν; Είτε είσαι εμβολιασμένος είτε όχι, που όλοι είναι, 80% έχει πάει ή 70%. Δεν είναι το θέμα πλέον των εμβολίων, είναι το θέμα του ελέγχου, να ελέγξουμε τη διασπορά. Στην Αγγλία είναι όλα δωρεάν. Τα self-test τα παίρνεις δωρεάν από παντού. Στην Κύπρο, που το συζητήσαμε, που ο κατώτατος μισθός είναι 900 ευρώ, είναι 25 ευρώ και 20 για οικογένειες και για φοιτητές. Δηλαδή, εμείς -δεν καταλαβαίνω πραγματικά- γιατί δεν το κάνουμε; Τι καρτέλ είναι αυτό; Πού είναι ο ανταγωνισμός για να μειωθούν οι τιμές; Ο ανταγωνισμός λειτουργεί υπέρ του καταναλωτή. Πρέπει να μας απαντήσουν σε αυτά. Αντ' αυτού, ενώ εμείς τα λέμε -όλη η Αντιπολίτευση σύσσωμη και εμείς- και ο κόσμος έξω βοά, φωνάζει, αναστενάζει, εσείς τι λέτε; «Εγώ δεν βλέπω καμμία ακρίβεια». Είστε οι superstar Υπουργοί που βγαίνετε σέλφι στα σουπερμάρκετ. Εγώ δεν καταλαβαίνω, λέει, καμμία ακρίβεια, ο κόσμος με αγαπάει, πάω να ψωνίσω και βγαίνω σέλφι φωτογραφία. Ωραία λογική! Πάρα πολύ ωραία λογική. Πραγματικά δεν καταλαβαίνω πού μπορεί να οδηγήσει όλο αυτό. Δεν ξέρω, κύριε Πρόεδρε, νομίζω ότι εμείς βρισκόμαστε αλλού. Δεν ξέρω. Πληρώνουμε ασφαλιστικές εισφορές, ναι ή όχι; Πρέπει να συνταγογραφούνται τα τεστ και τα PCR; Ναι. Αυτή είναι θέση πάγια δική μας και τη φωνάζουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και θα σας πω κάτι. Σας βλέπουμε τώρα και στον χειρισμό και θα θέλαμε απαντήσεις. Κλείσατε την οικονομία -και τελειώνω, κύριε Πρόεδρε- με πενήντα κρούσματα. Καταστρέψατε, διαλύσατε την επιχείρηση τη μεσαία, τη μικρομεσαία, την ελληνική οικογένεια, την οικονομία. Δανειστήκαμε 43,3 δισεκατομμύρια και τώρα με πενήντα χιλιάδες κρούσματα τα πάντα είναι ανοικτά. Ερώτηση: θα τα κλείσουμε; Φυσικά και όχι. Εμείς ήμασταν κατά του lockdown τότε, κατά του lockdown τώρα. Όλα τα μέτρα σας δεν απέδωσαν τίποτα. Καταστράφηκε η οικονομία, είμαστε πρωταθλητές δυστυχώς σε κρούσματα και θανάτους και οι άλλες χώρες που πήραν άλλα μοντέλα, κύριε Πρόεδρε, όπως η Ελβετία, που γνωρίζετε ότι είναι μια σοβαρή χώρα, με πληθυσμό όμοιο περίπου με εμάς, έχει λιγότερους θανάτους. Την περάσαμε την Ελβετία. Και την οικονομία της κράτησε όρθια…
Ελάτε τώρα, τελειώστε.
Τελειώνω, κύριε Πρόεδρε. Το ίδιο φυσικά, εκτός από την Ελβετία, έκανε και η Σουηδία. Άρα, λοιπόν, θα πρέπει να αναρωτηθείτε ότι κάτι δεν κάνετε σωστά. Τα λάθη σας είναι πολλά. Δεν μπορείτε να πανηγυρίζετε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν έχω χρόνο να πω για το θέμα της ασφάλειας. Μπήκατε σαν «σερίφηδες» στη Βουλή να επιβάλετε τον νόμο και την τάξη, ψηφίσατε και αστυνομία για τα πανεπιστήμια και γίνεται μπάχαλο…
Ελάτε τώρα, τελειώνετε, κύριε Χήτα.
Τελειώνω, κύριε Πρόεδρε, αλλά δεν μπορώ, έχω δίκιο και με πνίγει, τι να κάνω; Θα τα πούμε στη συνέχεια. Η χρονιά θα είναι πολύ έντονη και ελπίζω να βάλετε μυαλό, γιατί ο κόσμος εκεί έξω πραγματικά περνάει πολύ δύσκολα. Αποκτήστε επαφή με την κοινωνία, την έχετε χάσει τελείως.
Είπαμε να παρεκκλίνουμε από το θέμα, αλλά εσείς το «τερματίσατε». Εντάξει, και ο κ. Μιχαηλίδης είπε για ένα λεπτό για όσα συμβαίνουν στη Χίο. Άλλο αυτό, όμως, και άλλο αυτό που έγινε. Από το Κομμουνιστικό Κόμμα έχουμε καλυφθεί. Κύριε Σκανδαλίδη, θα πάρετε και εσείς τον λόγο;
Εγώ θέλω μία παρέμβαση δύο-τριών λεπτών.
Ωραία, για να κανονίσω τον χρόνο. Κύριε Μπιάγκη, έχετε τον λόγο για επτά λεπτά.
Ευχαριστώ πολύ, κύριε Πρόεδρε, για την ανοχή σας. Κύριε Πρόεδρε, κύριε Υπουργέ, κυρίες και κύριοι συνάδελφοι, μεσούσης της πανδημίας, που έχει στοιχειώσει πια για τα καλά τη ζωή μας, συζητάμε τρεις διακρατικές συμφωνίες σήμερα στην Ολομέλεια, οι οποίες αναμφίβολα αποτελούν θετική εξέλιξη για τη ναυτική προοπτική της χώρας μας. Ωστόσο, έχω την εντύπωση, κύριε Υπουργέ, ότι τη δεδομένη στιγμή μπορούσαν να γίνουν πολύ περισσότερα. Και αυτό γιατί στην περίπτωση των Ελλήνων ναυτικών η εργασία τους επλήγη ιδιαίτερα από τα μέτρα απέναντι στην πανδημία. Η Κυβέρνηση, λοιπόν, θα μπορούσε να ενισχύσει την απασχόληση και τις αποδοχές τους. Αντίθετα, προτίμησε αφ' ενός να προβεί σε μείωση του ελάχιστου απαιτούμενου αριθμού Ελλήνων στις συνθέσεις πληρωμάτων των πλοίων υπό ελληνική σημαία και αφ' ετέρου να εφαρμόσει τις χαμηλές τριτοκοσμικές συλλογικές συμβάσεις εργασίας με το επιχείρημα ότι θα προσελκύσει νέους στο ναυτικό επάγγελμα, κυρίως στα κατώτατα πληρώματα. Κύριε Υπουργέ, κυρίες και κύριοι συνάδελφοι, οι επιδόσεις της Κυβέρνησης της Νέας Δημοκρατίας τουλάχιστον αναφορικά με τη διεθνή ναυτιλιακή παρουσία της χώρας δεν συνάδουν με το μέγεθος και τη δύναμη της ελληνικής εμπορικής ναυτιλίας και των προσδοκιών όλων μας. Δυστυχώς η ναυτιλιακή πολιτική της χώρας μας, όπως ασκείται τα τελευταία χρόνια, χαρακτηρίζεται από έλλειμμα οράματος, στρατηγικού σχεδιασμού, διαβούλευσης και διαφάνειας, αλλά και τεκμηρίωσης και αποτελέσματος, θα έλεγα εγώ. Τα τελευταία χρόνια, δεδομένων των σημαντικών περιβαλλοντικών προκλήσεων που αντιμετωπίζει η ανθρωπότητα, έχουν ενταθεί οι ρυθμιστικές πρωτοβουλίες και η επιβολή μέτρων τόσο σε ευρωπαϊκό όσο και σε διεθνές επίπεδο για τον περιορισμό των αρνητικών συνεπειών στο περιβάλλον από τη λειτουργία των πλοίων και εν γένει τη ναυτιλιακή δραστηριότητα. Δυστυχώς ιδιαίτερη εντύπωση και προβληματισμό προκαλεί το γεγονός ότι ακόμη και σήμερα η ηγεσία του Υπουργείου Ναυτιλίας και Νησιωτικής Πολιτικής αδυνατεί να διαδραματίσει τον καθοριστικό ρόλο που απαιτούν οι καιροί σε ό,τι αφορά τη ναυτιλιακή πολιτική της χώρας μας. Διαπιστωμένα πλέον εξακολουθεί να αμφισβητεί τη συμβολή της ναυτιλίας και μάλιστα με αυξανόμενο ρυθμό στο φαινόμενο της κλιματικής αλλαγής μέσω των εκπομπών αερίων του θερμοκηπίου, κυρίως διοξειδίου του άνθρακα, από την καύση πετρελαίου από τους κινητήρες των πλοίων, καθώς και τη σκοπιμότητα και αποτελεσματικότητα της πρόσφατης επιβολής απαγόρευσης χρήσης από τα πλοία πετρελαίου υψηλής περιεκτικότητας σε θείο, που έχει ως σκοπό τον περιορισμό των ιδιαίτερα βλαβερών για την υγεία των ανθρώπων εκπομπών οξειδίου του θείου. Αγαπητοί συνάδελφοι, σήμερα συζητάμε δύο κυρώσεις για τις θαλάσσιες μεταφορές μεταξύ της Ελληνικής Κυβέρνησης και της Κυβέρνησης των Ηνωμένων Αραβικών Εμιράτων και της Τυνησίας και μία κύρωση της διακρατικής συμφωνίας μεταξύ της Ελλάδος, της Κύπρου και του Ισραήλ για την εφαρμογή ενός σχεδίου έκτακτης ανάγκης για παροχή αμοιβαίας βοήθειας για την πρόληψη και καταπολέμηση της θαλάσσιας ρύπανσης από το πετρέλαιο από τα πλοία, από τις υπεράκτιες εξέδρες και εκμετάλλευσης υδρογονανθράκων, πετρελαίου και αερίου. Οι δύο υπό συζήτηση διακρατικές συμφωνίες για τις θαλάσσιες μεταφορές που καλούμαστε να επικυρώσουμε στο ελληνικό Κοινοβούλιο, τόσο αυτή με την Κυβέρνηση των Ηνωμένων Αραβικών Εμιράτων που διαμορφώθηκε επί διακυβέρνησης ΣΥΡΙΖΑ το 2017 όσο και η συμφωνία με την Κυβέρνηση της Τυνησίας που εκπονήθηκε και υπογράφηκε από τον σημερινό Υπουργό Ναυτιλίας και Νησιωτικής Πολιτικής το 2020, παρέχουν σε γενικές γραμμές ένα θετικό πλαίσιο ενίσχυσης της συνεργασίας των αμοιβαίων διευκολύνσεων μεταξύ των συμβαλλομένων κρατών στον τομέα της ναυτιλίας και των θαλάσσιων μεταφορών. Ως προς τη συμφωνία με την Κύπρο και το Ισραήλ, πρόκειται για μια διεθνή συμφωνία που ολοκληρώθηκε το 2018 επί κυβέρνησης ΣΥΡΙΖΑ και την οποία καταθέτει προς κύρωση από το ελληνικό Κοινοβούλιο η Κυβέρνηση της Νέας Δημοκρατίας με επισπεύδον το Υπουργείο Ναυτιλίας και Νησιωτικής Πολιτικής. Δεν υπάρχει καμμία αμφιβολία ότι η εν λόγω συμφωνία αποτελεί ένα σημαντικό έργο για την προστασία του θαλάσσιου περιβάλλοντος από τυχόν ρύπανση από πετρέλαιο. Παράλληλα, ενισχύοντας τη συνεργασία με την Κύπρο και το Ισραήλ εντός ενός ευρύτερου θαλάσσιου χώρου στην Ανατολική Μεσόγειο μπορεί να λειτουργεί έτσι και ως μέσο υποστήριξης των γεωστρατηγικών επιδιώξεων και εθνικών συμφερόντων της χώρας μας. Υπό αυτή την έννοια, έχοντας ως βασική ιδεολογική αξία την προστασία του περιβάλλοντος, αλλά και με αίσθημα ευθύνης και πατριωτικής συνείδησης, όπως πάντοτε άλλωστε έκανε τόσο το ΠΑΣΟΚ όσο και το Κίνημα Αλλαγής, είτε ως Κυβέρνηση είτε ως Αντιπολίτευση, υποστηρίζουμε ανεπιφύλακτα την κύρωση της εν λόγω συμφωνίας. Κύριε Υπουργέ, κυρίες και κύριοι συνάδελφοι, δράττομαι της σημερινής συνεδρίασης θέλοντας να επισημάνω για ακόμη μια φορά ότι η Κυβέρνηση πρέπει να απολογηθεί για τις σωρευμένες αστοχίες και αδυναμίες στον τομέα της ναυτιλιακής και νησιωτικής πολιτικής, όχι σε μας, όχι στο Κοινοβούλιο, αλλά κυρίως στους πολίτες αυτής της χώρας και στους νησιώτες μας για το έργο που όφειλε να κάνει και δεν υλοποίησε και για τις χαμηλές προσδοκίες της και τα λάθη στη διαχείριση και τον έλεγχο του COVID στα πλοία με σημαντικές επιπτώσεις σε δημόσια υγεία και τουριστική δραστηριότητα, για τη μη επέκταση του μειωμένου ΦΠΑ σε όλα τα νησιά, για τη μη λήψη ουσιαστικών μέτρων ενίσχυσης των υποδομών των νησιών και της νησιωτικής οικονομίας και εργασίας, για την υψηλή ανεργία και για τη διαρκή υποβάθμιση του βιοτικού επιπέδου των Ελλήνων ναυτικών και για την απαξιωμένη και αναχρονιστική δημόσια ναυτική εκπαίδευση, αλλά και για την αδυναμία ελέγχου, κύριε Πρόεδρε, των αδικαιολόγητων αυξήσεων στα εισιτήρια των πλοίων και της διασφάλισης του υγιούς ανταγωνισμού και της βιωσιμότητας στην ακτοπλοΐα. Επιτρέψτε μου εδώ να αναφερθώ ενδεικτικά στην πρόσφατη περίπτωση βεβαιωμένης παράβασης και προστίμου που επιβλήθηκε από τη Γενική Διεύθυνση Ανταγωνισμού σε δύο ακτοπλοϊκές εταιρείες που δραστηριοποιούνται στην εκλογική μου περιφέρεια, λόγω διαμόρφωσης των τιμών, γεγονός που θα είχε αποφευχθεί, κύριε Υπουργέ, αν το Υπουργείο Ναυτιλίας και Νησιωτικής Πολιτικής έκανε τη δουλειά του και τους προβλεπόμενους ελέγχους και παρακολουθούσε τις τιμές, ως όφειλε. Έχουμε επισημάνει πολλές φορές και μέσω του κοινοβουλευτικού ελέγχου προς την Κυβέρνησή σας και ειδικότερα προς εσάς, κύριε Πλακιωτάκη, το πρόβλημα έλλειψης συστηματικού και αποτελεσματικού ελέγχου των τιμών εισιτηρίων από τις αρμόδιες υπηρεσίες του Υπουργείου Ναυτιλίας και Νησιωτικής Πολιτικής προς διερεύνηση ενδείξεων εναρμονισμένης πρακτικής από πλοιοκτήτριες εταιρείες, γεγονός που οδηγεί σε υπέρμετρη αύξηση των τιμών των ναύλων και βλάπτει το κοινωνικό συμφέρον, όπως προβλέπεται από την κείμενη νομοθεσία. Δυστυχώς, όμως, δεν υπήρξε ουσιαστική ανταπόκριση μέχρι σήμερα. Εμείς, λοιπόν, μέσω του κοινοβουλευτικού ελέγχου έχουμε επισημάνει το πρόβλημα των στρεβλώσεων στο σύστημα τιμολόγησης των λιμενικών τελών από ορισμένους οργανισμούς λιμένων, όπως ενδεικτικά σας αναφέρω την περίπτωση του λιμένα Ηγουμενίτσας, που οδηγούν σε αδικαιολόγητες αυξήσεις των τιμών των εισιτηρίων και των παρεχόμενων υπηρεσιών. Έχουμε προτείνει τρόπους, ώστε οι αντίστοιχες τιμολογήσεις που προβλέπονται να γίνονται με τρόπο αναλογικό, δίκαιο, ομοιόμορφο και απόλυτα τεκμηριωμένο και διαφανή. Και πάλι καμμία αντίδραση από την Κυβέρνηση και το Υπουργείο Ναυτιλίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αμέσως, κύριε Πρόεδρε. Κλείνοντας, κύριε Υπουργέ, κύριοι συνάδελφοι, θα ήθελα να πω ότι καλές οι κυρώσεις, καλές και οι διεθνείς συμβάσεις, αλλά όλα αυτά είναι tabula rasa εάν η Κυβέρνηση και ο αρμόδιος Υπουργός δεν αντιληφθούν επιτέλους τη σπουδαιότητα του χαρτοφυλακίου αυτού του Υπουργείου και δεν προχωρήσουν άμεσα, τεκμηριωμένα και αποτελεσματικά στη λήψη ουσιαστικών μέτρων για τη ναυτιλία, για τα νησιά μας, για τους νησιώτες μας. Ευχαριστώ πολύ, κύριε Πρόεδρε, για την ανοχή σας.
Για να σπάσουμε λίγο τη μονοτονία, τον λόγο θα πάρει τώρα ο κ. Σαντορινιός ως Κοινοβουλευτικός Εκπρόσωπος του ΣΥΡΙΖΑ, μετά ο κ. Σκανδαλίδης, μετά ο εκπρόσωπος της Νέας Δημοκρατίας και βεβαίως θα κλείσουμε με τον κύριο Υπουργό. Κύριε Σαντορινιέ, πριν σας δώσω τον λόγο, θα ήθελα να κάνω μία ανακοίνωση προς το Σώμα. Έχω την τιμή, λοιπόν, να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/ 2003 «Ποινική ευθύνη των Υπουργών», όπως ισχύουν, την 11η Ιανουαρίου 2022 ποινική δικογραφία που αφορά στην Υπουργό Παιδείας και Θρησκευμάτων κ. Νίκη Κεραμέως. Ορίστε, κύριε Σαντορινιέ, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα εκμεταλλευθώ, όπως είπε και ο συνάδελφος, την παρουσία σας εδώ για να δούμε αν θα μας εξηγήσετε ποτέ μερικά πράγματα. Ένα σημαντικό πράγμα είναι ότι παρά το γεγονός ότι στον προϋπολογισμό ακούσαμε πολλά εκατομμύρια ευρώ από εσάς για τη ναυτιλία, για την ακτοπλοΐα, για τα λιμάνια και για το μεταφορικό ισοδύναμο, όταν διαβάσαμε τον προϋπολογισμό, είδαμε λίγα. Και είναι χαρακτηριστικό ότι ενώ το λέτε και έχουν γίνει, όντως, προκηρύξεις για 135 εκατομμύρια για την ακτοπλοΐα, πέρυσι στον προϋπολογισμό είχατε εγγράψει 70 εκατομμύρια. Ποιο είναι, λοιπόν, το αποτέλεσμα, κύριε Θεοχάρη; Ότι χρωστάνε 60 εκατομμύρια στους ακτοπλόους. Άρα 70 και 60 εκατομμύρια, μας κάνει 130 εκατομμύρια, αυτό που μας λείπει. Και φέτος προϋπολογίσανε 50 εκατομμύρια. Τι θα γίνει, λοιπόν, κύριε Υπουργέ; Θα πληρωθούν οι ακτοπλόοι ή θα μείνουν από πετρέλαια, ιδίως οι μικροί, και δεν θα έχουμε ακτοπλοΐα; Διότι μιλάτε και για ΕΣΠΑ. Όμως, το ΕΣΠΑ δεν περιγράφεται στον προϋπολογισμό, γιατί υποτίθεται ότι πρέπει να περιγράφεται και στον προϋπολογισμό. Επίσης, όσον αφορά στο Ταμείο Ανάκαμψης, προβλέπεται 1 εκατομμύριο για τη μελέτη για την αλλαγή του μείγματος καυσίμων στα πλοία. Και αυτό, όμως, ούτε καν εγγράφεται στο 2022. Όμως, τα πράγματα είναι ακόμα χειρότερα στο μεταφορικό ισοδύναμο, κάτι που βιώνουν καθημερινά οι πολίτες των νησιών. Έχετε να πληρώσετε από τον Μάιο και θα πληρώσετε, όπως λέτε, στις 15 για κάνα δυο μήνες από τα υπόλοιπα του ΠΔΕ του 2020, γιατί και πέρυσι και φέτος έχετε εγγράψει 23 εκατομμύρια. Και φέτος, ακόμα χειρότερα, βάλατε και το περίφημο πρόγραμμα «ΝΕΑΡΧΟΣ». Εκεί βάλατε και το «ΝΕΑΡΧΟΣ», στα 23 εκατομμύρια, όταν το μεταφορικό ισοδύναμο θέλει πάνω από 100 εκατομμύρια. Κοροϊδεύετε τους νησιώτες και τους πληρώνετε με τα υπόλοιπα του ΠΔΕ. Και δεν απαντάτε, παρά έρχεστε εδώ πέρα και βγάζετε «δεκάρικους» λόγους χωρίς να μας λέτε πού θα βρείτε τα λεφτά, γιατί τα λεφτά δεν φαίνονται στον προϋπολογισμό. Από εκεί και πέρα, όπως ετέθη και από άλλους συναδέλφους, μας είπατε ότι η αποδιοργάνωση των εργασιακών σχέσεων των ναυτεργατών είναι προς όφελος της ναυτιλίας, γιατί έτσι θα προσελκύσουμε περισσότερα πλοία στη σημαία. Αλήθεια, πόσα πλοία προσελκύστηκαν; Πόσα πλοία προσελκύστηκαν στη σημαία με αυτά που κάνατε, όπως με το γεγονός ότι καταργήσατε ουσιαστικά τις συλλογικές διαπραγματεύσεις και τις συλλογικές συμβάσεις και πήγατε στις συμβάσεις ITF που είναι καλές για τους Φιλιππινέζους, αλλά όχι για τους Έλληνες ναυτικούς; Έχετε κάνει τους Έλληνες ναυτικούς ισάξιους με τους Φιλιππινέζους. Αυτό έχετε κάνει! Και πανηγυρίζετε γι' αυτό! Ποιο είναι, λοιπόν, το αποτέλεσμα; Ποιο είναι το αποτέλεσμα από το γεγονός ότι ουσιαστικά ελαστικοποιήσατε ακόμα και τη σύνθεση των πλοίων υπό ελληνική σημαία για τους ανώτερους αξιωματικούς; Όμως, μιας που είστε και Υπουργός Νησιωτικής Πολιτικής και σήμερα έχουμε την πανδημία, ξέρετε, κύριε Υπουργέ -και νομίζω ότι αυτό είναι κάτι που πρέπει να σας απασχολήσει, αν και μπορεί να μην είναι του αμέσου αντικειμένου σας, αλλά είστε Υπουργός Νησιωτικής Πολιτικής- ότι η Κως για δέκατη τρίτη μέρα σήμερα δεν έχει ΕΟΔΥ; Για δέκατη τρίτη μέρα σήμερα η Κως δεν έχει ΕΟΔΥ, με αποτέλεσμα να μη γίνονται δωρεάν rapid test σε αυτές τις συνθήκες πανδημίας. Επί μήνες η υγεία έχει υποβαθμιστεί σε όλα τα νησιά. Στην Κω δεν υπάρχει παθολόγος. Υπάρχει ένας νεφρολόγος -κύριε Σκανδαλίδη, είναι η ιδιαίτερη πατρίδα σας…
Καλά τώρα, κύριε Σαντορινιέ, μην κάνουμε Υπουργό Υγείας τον Υπουργό Ναυτιλίας! Είπαμε, αλλά ήμαρτον!
Κύριε Πρόεδρε, είμαι Κοινοβουλευτικός Εκπρόσωπος και θα μου το επιτρέψετε. Υπάρχει, λοιπόν, ένας νεφρολόγος και οι νεφροπαθείς αναγκάζονται να πάνε στην Κάλυμνο για να κάνουν αιμοκάθαρση. Αυτό έχετε πετύχει. Αυτή είναι η νησιωτική σας πολιτική. Έχετε καταστρέψει την υγεία στα νησιά. Δεν υπάρχουν παιδίατροι στα νοσοκομεία, ιδίως σε αυτές τις συνθήκες, ιδίως σε συνθήκες που ανοίγετε σχολεία και έχουμε αυτά τα τραγικά αποτελέσματα, γιατί έχουμε -είχαμε χθες- δέκα χιλιάδες κρούσματα, που σημαίνει ότι η «Όμικρον» προελαύνει μέσα στα σχολεία, προελαύνει και στα παιδιά. Χωρίς παιδιάτρους τα νοσοκομεία! Συγχαρητήρια! Πάρα πολύ καλή δουλειά έχετε κάνει και στον τομέα της υγείας! Και επειδή, κύριε Πρόεδρε, είπατε ότι δεν πρέπει να αναφερθούμε στα ζητήματα της υγείας, ε, όχι, θα αναφερθούμε στα ζητήματα της υγείας. Θα αναφερθούμε στα ζητήματα της υγείας. Δεν μπορεί να μην αναφερθούμε στο γεγονός ότι έχουν ανοίξει τα σχολεία.
Κάντε επερώτηση ως κόμμα και αναφερθείτε, όχι σήμερα!
Δεν μπορούμε να μην αναφερθούμε στο γεγονός, κύριε Πρόεδρε, ότι έχουν ανοίξει τα σχολεία με τον μοναδικό τρόπο-πρωτόκολλο σε όλη την Ευρώπη του «50%+1». Ένα δεκαπενταμελές πρέπει να εκλεγεί σε κάθε τμήμα για να κλείσει, όταν σε όλη την Ευρώπη ο ανώτερος αριθμός για να κλείσει ένα τμήμα και να γίνουν έλεγχοι είναι το «τέσσερα». Εσείς φτάνετε στο «δεκαέξι», την ίδια στιγμή που συμπυκνώσατε, που κάνατε συγχωνεύσεις, έξι χιλιάδες συγχωνεύσεις τμημάτων σε όλα τα σχολεία. Με αυτή τη λογική, προφανώς, δημιουργείτε πανικό και διασπείρετε τον πανικό -εκτός από την πανδημία- σε όλη την εκπαιδευτική κοινότητα. Για να κλείσω με αυτό -και θα ήθελα να ακούσω και την τοποθέτηση και του Κοινοβουλευτικού Εκπροσώπου της Νέας Δημοκρατίας- αλήθεια, μας λέτε ότι πήρατε τριακόσια κρεβάτια, τριακόσιες κλίνες από τον ιδιωτικό τομέα. Ξέρετε ότι αυτοί οι οποίοι θα πάνε σε αυτές τις κλίνες θα πρέπει να είναι στην ουσία πρωταθλητές, να μην έχουν τίποτα; Πρέπει να μην έχουν καρδιακό, να μην έχουν κανένα σύμπτωμα και να τους επιλέξει ο ιδιωτικός τομέας. Και εκτός από τη λίστα της ντροπής των διασωληνωμένων εκτός ΜΕΘ, πλέον έχουμε και λίστα της ντροπής των ασθενών που βρίσκονται στα ΤΕΠ και περιμένουν από τον ιδιωτικό τομέα να τους δώσει το ok για το αν θα πάνε στα κρεβάτια που ήδη πληρώνουμε. Αυτές είναι οι επιτυχίες που έχετε κάνει -κλείνω, κύριε Πρόεδρε- αυτές είναι οι επιτυχίες σας. Για αυτόν τον λόγο σας λέμε ότι είσαστε όχι μόνο ανίκανοι, αλλά κυρίως είσαστε επικίνδυνοι και για τη δημόσια υγεία και για τον ελληνικό λαό και πρέπει να φύγετε όσο το δυνατόν πιο γρήγορα! Ευχαριστώ.
Επειδή επικαλέστηκε και ο φίλος μου, ο Νεκτάριος, το «είμαι Κοινοβουλευτικός Εκπρόσωπος», οι Κοινοβουλευτικοί Εκπρόσωποι κατά κύριο λόγο είναι αυτοί οι οποίοι πρέπει να φροντίζουν ώστε τα κόμματά τους να τηρούν τον Κανονισμό.
Επτά λεπτά μίλησα, κύριε Πρόεδρε!
Κυρίως οι Κοινοβουλευτικοί Εκπρόσωποι και λιγότερο οι συνάδελφοι. Εγώ τώρα, αν ήθελα να κάνω χρήση του αντιστοίχου άρθρου -ξεκινώντας από τον κ. Χήτα, βέβαια- εντάξει, είπαμε, άλλο ένα λεπτό, δύο και άλλο «έγινε επερώτηση για την υγεία» στον παρευρισκόμενο Υπουργό, ο οποίος θα έχει τον χρόνο να απαντήσει, αλλά, κύριε Υπουργέ, κοινοβουλευτικά υποχρεούστε πέραν των συμβάσεων να απαντήσετε σε όσες ερωτήσεις μπήκαν στις αρμοδιότητές σας και ουχί έξω από αυτές.
Εντάξει, κύριε Πρόεδρε.
Ορίστε, κύριε Σκανδαλίδη, έχετε τον λόγο για πέντε λεπτά, για να κλείνουμε σιγά-σιγά, γιατί έχουμε και ένα πρόβλημα με το ηλεκτρονικό σύστημα ψηφοφορίας και θα πάμε με τον κλασικό τρόπο. Και χρόνια πολλά κιόλας!
Να είστε καλά! Ευχαριστώ πολύ και καλή χρονιά σε όλους! Κυρίες και κύριοι συνάδελφοι, σε σχέση με τη σύμβαση για την προστασία του θαλάσσιου περιβάλλοντος από τυχόν ρύπανση από πετρέλαιο ανάμεσα στην Ελλάδα, το Ισραήλ και την Κύπρο, κανείς δεν μπορεί να διαφωνήσει και μάλιστα, θα έλεγα ότι είναι κάτι πάρα πολύ θετικό, γιατί υπάρχει ένα τεράστιο πρόβλημα που είναι και τωρινό και μελλοντικό σε ό,τι αφορά τα θέματα που αφορούν το περιβάλλον και τη δυνατότητα επιβίωσης των ανθρώπων στις περιοχές τους και άρα είμαστε εμείς θετικοί και ασφαλώς υπερψηφίζουμε και για λόγους αρχής, αλλά και γιατί αυτό επιβάλλει το εθνικό συμφέρον. Μου δίνεται, όμως, η ευκαιρία, πέρα από αυτό καθαυτό το περιεχόμενο που είναι ιδιαίτερα σημαντικό, να διατυπώσω κάποιες επίκαιρες και ευρύτερες σκέψεις που μας επιτρέπει η σύμβαση, μέσα σε δύο, τρία λεπτά. Είναι σκέψεις που αφορούν τις νέες κατανομές ισχύος που επιχειρούνται στις περιοχές της Νοτιοανατολικής Μεσογείου. Δεν είναι τυχαία ούτε η στάση των Ηνωμένων Πολιτειών σε ό,τι αφορά τον αγωγό ούτε όλα όσα συμβαίνουν αυτή την περίοδο σε όλο το τόξο που ανάγεται, ξεκινώντας από την Ουκρανία και φτάνοντας μέχρι το υπογάστριο της Ρωσίας, σε όλο αυτό το τόξο, γιατί παίζεται ένα πάρα πολύ σημαντικό στρατηγικό παιχνίδι που αφορά τους νέους στρατηγικούς διακανονισμούς που εξελίσσονται και βρίσκονται σε μια περίοδο υλοποίησης. Το λέω αυτό γιατί πράγματι αυτό που αναφέρεται σήμερα στο ουκρανικό πρόβλημα, που είναι η αντιπαράθεση του ΝΑΤΟ με τη Ρωσία πάνω στα θέματα που έχουν σχέση με τα διασυνοριακά, αυτό που έχει σχέση με τον ευρωπαϊκό προσανατολισμό των Δυτικών Βαλκανίων και την ολοκλήρωση της ένταξης όλης της περιοχής στην Ευρωπαϊκή Ένωση, αυτό που έχει σχέση με το μαλακό υπογάστριο της Ρωσίας, όπου τουρκογενείς πληθυσμοί έχουν άμεση σχέση με την Άγκυρα και με τη δυνατότητα που έχει η Τουρκία να αποτελεί εσαεί έναν στρατηγικό σύμμαχο για τη Δύση, είναι μια ολόκληρη πολιτική που θέλει να μην επιτρέψει -αυτά είναι θέματα που τα έχουν αναλύσει ήδη οι Αμερικανοί από τη δεκαετία του 1990- την επάνοδο της Ρωσίας ως υπερδύναμης, αλλά ως μιας περιφερειακής δύναμης. Και ιδιαίτερα σε αυτή την εποχή που με την Κίνα υπάρχει όλη αυτή η αντιπαράθεση και η πόλωση εν είδει ενός νέου Ψυχρού Πολέμου, είναι φανερό ότι αυτό αποκτά ιδιαίτερη σημασία για την Αμερική. Πρέπει, λοιπόν, να πούμε για αυτά ότι η Τουρκία που είναι κρίσιμος στρατηγικός σύμμαχος της Δύσης, έχει έναν ιδιαίτερο ρόλο τον οποίο δεν μπορεί να διαπραγματευτεί η Αμερική εύκολα σε ό,τι αφορά την αξία του και τη σημασία του. Άρα, λοιπόν, πρέπει να είμαστε προετοιμασμένοι για οτιδήποτε έχει σχέση με επιμέρους αποφάσεις που αφορούν γεγονότα στην περιοχή. Οι ελληνοτουρκικές σχέσεις, οι ευρωτουρκικές σχέσεις πρέπει να ιδωθούν κάτω από το πρίσμα αυτών των εξελίξεων. Υπάρχει στην Ελλάδα, βέβαια, μια εκφρασμένη εξωτερική πολιτική που δύσκολα βρίσκει διαφωνίες ανάμεσα στα κόμματα, που αφορά την απόπειρα διαμόρφωσης διμερών ή πολυμερών συνεργασιών στο πλαίσιο μιας δυναμικής διπλωματίας. Αυτό κάνουμε και καλά το κάνουμε μέχρι τώρα. Το ερώτημα που τίθεται είναι αν έχουμε αξιοποιήσει τα στρατηγικά μας πλεονεκτήματα για τον δικό μας ρόλο και αν η διαπραγμάτευση αυτή είναι τόσο αποτελεσματική για τη γεωστρατηγική μας θέση και για τα δικά μας συμφέροντα. Εγώ, λοιπόν, ισχυρίζομαι -το έχω πει και άλλη φορά στο Κοινοβούλιο- ότι δύο ταξίδια Ελλήνων Πρωθυπουργών τελευταία στην Αμερική -το ένα με τον κ. Τσίπρα και το άλλο με τον κ. Μητσοτάκη- δεν απέδωσαν τα αποτελέσματα που θα έπρεπε σε μια επαναδιαπραγμάτευση της δικής μας θέσης στην περιοχή σε ό,τι αφορά τα συμφέροντά μας και την πορεία μας. Αυτό είναι μια κριτική που δεν γίνεται για λόγους αντιπολιτευτικούς, αλλά με την αγωνία ενός ανθρώπου που πιστεύει ότι η γεωστρατηγική αναβάθμιση της χώρας μας στην περιοχή αυτή την εποχή είναι δυνατή και έχει δύο τεράστιους κλώνους. Ο ένας είναι η επάνοδός της στο επίκεντρο των ευρωπαϊκών εξελίξεων ως δυναμικού εταίρου και όχι ως ουραγού και ο δεύτερος είναι ότι με τα συγκριτικά πλεονεκτήματα που έχουμε μπορεί η διαπραγμάτευση με τη Δύση να μας δώσει τη δυνατότητα να αναβαθμίσουμε στρατηγικά τη θέση μας στην περιοχή. Είναι ο στόχος της χώρας για τα επόμενα δέκα χρόνια. Μέσα σε αυτό, λοιπόν, το περιβάλλον πιστεύω ότι πρέπει να ξεκινήσει -και θα το επαναλάβω, θα γίνω μονότονος- μία συζήτηση σε εθνικό επίπεδο ανάμεσα στα κόμματα, ανάμεσα στο Κοινοβούλιο, παντού για τους νέους στόχους μιας εθνικής στρατηγικής σε αυτή τη φάση, που είναι πιο μεγάλοι, πιο σημαντικοί από αυτά που φαίνονται αυτή την εποχή στο προσκήνιο και που προσδιορίζουν οι επόμενες μέρες, οι επόμενοι μήνες ή τα επόμενα πρώτα χρόνια. Είναι η κρίσιμη εποχή, έχουμε την ευκαιρία μας άλλη μία φορά, έχουμε τους κινδύνους μας που μεγαλώνουν από την απειλή. Όμως, αυτά θα έπρεπε να αποκτήσουν μια άλλη προτεραιότητα στον δημόσιο διάλογο και στον διάλογο που γίνεται μέσα στο εθνικό Κοινοβούλιο για τα συμφέροντα της χώρας.
Ωραία. Κλείνουμε τώρα με τον κ. Μπουτσικάκη, ο οποίος θα πάρει τον λόγο για πέντε λεπτά, στη συνέχεια θα μιλήσει ο κ. Θεοχάρης για επτά λεπτά και μετά ο κύριος Υπουργός με σχετική ανοχή τα δέκα λεπτά, γιατί πρέπει να απαντήσει σε πολλές ερωτήσεις. Εντάξει, δεν είναι ανάγκη να απαντήσετε και σε όλες, ας κάνουν και επερώτηση οι συνάδελφοι, ώστε να έρθετε εδώ και να μείνετε τέσσερις ώρες και να απαντάτε. Ορίστε, κύριε Μπουτσικάκη, έχετε τον λόγο.
Κυρίες και κύριοι συνάδελφοι, σήμερα καλούμαστε να ψηφίσουμε τρία νομοσχέδια που αφορούν την κύρωση διεθνών συνθηκών. Λόγω της σχετικής σαφήνειας η εισήγησή μου είναι κοινή. Βέβαια, θα επικεντρωθώ σε μία από τις δύο κυρώσεις. Κυρίως αφορούν, πρώτον, τη συμφωνία μεταξύ της Κυβέρνησης της Ελληνικής Δημοκρατίας και της Κυβέρνησης της Τυνησίας για τις θαλάσσιες μεταφορές, η οποία υπογράφτηκε στις 29 Ιουνίου του 2020, δεύτερον, το μνημόνιο κατανόησης μεταξύ της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για τη θεσμική συνεργασία στις θαλάσσιες μεταφορές, που υπογράφηκε τον Μάιο του 2017 και τρίτον, τη συμφωνία εφαρμογής μεταξύ της Κυβέρνησης της Ελληνικής Δημοκρατίας, της Κυπριακής Δημοκρατίας και της Κυβέρνησης του κράτους του Ισραήλ, που αφορά το υποπεριφερειακό σχέδιο έκτακτης ανάγκης για τη θαλάσσια ρύπανση από πετρέλαιο σύμφωνα με το πρωτόκολλο περί συνεργασίας για την πρόληψη της ρύπανσης από πλοία και σε περιπτώσεις επείγουσας ανάγκης για την καταπολέμηση της ρύπανσης της Μεσογείου Θάλασσας, της σύμβασης της Βαρκελώνης, η οποία υπογράφτηκε στις 8 Μαΐου 2018. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Με τη νομοθετική ολοκλήρωση των συμφωνιών αυτών η Ελλάδα ενδυναμώνει ακόμη περισσότερο το διεθνές προφίλ της. Τα προτεινόμενα νομοσχέδια αποτυπώνουν τη διαπίστωση της σημερινής οικονομικής και γεωπολιτικής συγκυρίας, ότι η Ελλάδα είναι όριο και σύνορο της Ευρώπης και έχει πρωτεύοντα ρόλο ως πυλώνας σταθερότητας στην περιοχή. Η κρίσιμη γεωστρατηγική θέση της χώρας μας πρέπει και να αξιοποιείται. Στις παγκόσμιες θαλάσσιες μεταφορές η Ελλάδα έχει κομβική σημασία, όσον αφορά την ασφάλεια και την ανάπτυξη των εμπορικών δραστηριοτήτων, λόγω της ιδιαίτερης γεωγραφικής και γεωπολιτικής της θέσης, αλλά και λόγω του πρώτου σε αριθμό εμπορικού στόλου παγκοσμίως. Με το ψηφιζόμενο νομοσχέδιο, κυρίες και κύριοι συνάδελφοι, αποδίδεται η προτεραιότητα που απαιτείται για την ανάπτυξη των θαλάσσιων μεταφορών στην ευρύτερη περιοχή της Μεσογείου και την εμβάθυνση της ναυτιλιακής συνεργασίας με τις παράκτιες χώρες της Βόρειας Αφρικής. Συνοπτικά, σκοπό της συμφωνίας και του μνημονίου αποτελούν η συνεργασία των συμβαλλόμενων μερών στον ναυτιλιακό τομέα, η διευκόλυνση του θαλάσσιου εμπορίου, η παροχή αμοιβαίων διευκολύνσεων σε πλοία και ναυτικούς, καθώς και η συνεργασία για την εξάλειψη των πιθανών προσκομμάτων που παρουσιάζουν ναυτιλιακό ενδιαφέρον. Ρυθμίζεται η ανεμπόδιστη πρόσβαση των πλοίων των συμβαλλομένων μερών στα διεθνώς διακινούμενα φορτία υπό καθεστώς ελεύθερου και αθέμιτου ανταγωνισμού. Προβλέπεται η παροχή από τα συμβαλλόμενα μέρη εθνικής μεταχείρισης στην πρόσβαση και παραμονή των πλοίων στους λιμένες. Τα μέρη έχουν μεταξύ τους μεταχείριση ίδια προς ευνοούμενα κράτη και ταυτόχρονα δεσμεύονται να απέχουν από τη λήψη περιοριστικών μέτρων που εμποδίζουν τη συμμετοχή των πλοίων στο θαλάσσιο εμπόριο. Συμφωνείται περαιτέρω η λήψη κάθε αναγκαίου μέτρου για τη διευκόλυνση και επίσπευση της ναυτιλιακής κίνησης για την αποφυγή καθυστερήσεων των πλοίων. Παρέχονται αμοιβαίες διευκολύνσεις στα πλοία, στα φορτία και στους ναυτικούς. Επιπλέον, προωθείται η ανταλλαγή πληροφοριών, δεδομένων και τεχνογνωσίας μεταξύ των μερών, η συνεργασία σε θέματα ναυτικής εκπαίδευσης και κατάρτισης του προσωπικού, η δυνατότητα άσκησης από κάθε μέρος δραστηριοτήτων ναυτιλιακού ενδιαφέροντος στην επικράτεια του άλλου. Τέλος, συστήνεται η κοινή τεχνική ναυτιλιακή επιτροπή, η οποία θα αποτελείται από εκπροσώπους των ναυτιλιακών διοικήσεων των δύο χωρών. Έχουμε, επίσης, τη συμφωνία μεταξύ Ελλάδας, Κύπρου και Ισραήλ, η οποία αφορά την απορρύπανση των θαλάσσιων χώρων μεταξύ των τριών χωρών. Η κάλυψη του σχεδίου συμπεριλαμβάνει περιοχές ευθύνης Ελλάδας, Κύπρου, Ισραήλ μέσα στη Μεσόγειο θάλασσα και ενεργοποιείται προς αντιμετώπιση περιστατικών θαλάσσιας ρύπανσης από πλοία, υπεράκτιες εξέδρες ή εγκαταστάσεις έρευνας και εκμετάλλευσης πετρελαίου, καθώς και αγωγών μεταφοράς πετρελαίου. Συνοψίζοντας, η κύρωση των προτεινόμενων νομοσχεδίων κρίνεται επιβεβλημένη, διότι εξυπηρετούνται πλήρως τα ναυτιλιακά μας συμφέροντα και δημιουργούνται δυναμικές προοπτικές για τη δημιουργία ενός πολυεπίπεδου συνεργατικού πλαισίου. Επίσης, εμπεδώνεται η στρατηγική συνεργασία και η δυναμική που αναπτύσσει η χώρα μας στον ευαίσθητο θαλάσσιο χώρο της Ανατολικής Μεσογείου και τέλος επιβεβαιώνεται και τονώνεται η περιβαλλοντική συνείδηση των μερών. Για τους λόγους αυτούς, κυρίες και κύριοι συνάδελφοι, σας καλώ να υπερψηφίσετε.
Ευχαριστούμε τον κ. Μπουτσικάκη. Καλώ στο Βήμα τον Κοινοβουλευτικό Εκπρόσωπο της Νέας Δημοκρατίας, τον κ. Θεοχάρη. Με την ευκαιρία, θα ήθελα να ευχηθώ σε όλες και σε όλους τους παρισταμένους, αλλά και όσους μας παρακολουθούν, καλή χρονιά, χρόνια πολλά, πάντα με υγεία. Ορίστε, κύριε Θεοχάρη, έχετε τον λόγο.
Σας ευχαριστώ πάρα πολύ, κύριε Πρόεδρε. Θα ήθελα κι εγώ με τη σειρά μου να ευχηθώ καλή χρονιά, υγεία, δύναμη, ευημερία σε όλες και όλους. Κυρίες και κύριοι συνάδελφοι, κατά την άποψή μου οι συμφωνίες είναι ξεκάθαρες. Εξάλλου ορισμένες από αυτές έχουν διαπραγματευτεί σε εποχή πριν από τη δική μας Κυβέρνηση και συνεπώς θα έπρεπε να στηρίζονται συνολικά από όλο το κοινοβούλιο. Πρέπει να αφήσω στην άκρη την τρικυμία εν κρανίω του κ. Αρσένη, για παράδειγμα. Ευτυχώς έχουμε εδώ τον Υπουργό Ναυτιλίας που ξέρει από τρικυμίες και είναι ευχάριστη συγκυρία. Ο κ. Αρσένης μας είπε, για παράδειγμα, να σταματήσουμε τις εξορύξεις, λες και μιλούσε για τη Νιγηρία, τη Σαουδική Αραβία, η χώρα μας είναι αυτή η οποία προκαλεί όλα τα προβλήματα στον πλανήτη ή πως δεν ψηφίζει το μνημόνιο συνεργασίας για την προστασία του περιβάλλοντος σε περίπτωση ατυχήματος, διότι θέλει να προστατεύσει το περιβάλλον. Δεν μπορώ να καταλάβω καν από πού αρχίζει και πού τελειώνει μία τέτοια λογική. Με τις συμφωνίες αυτές που έχουμε εδώ -και πρέπει, νομίζω, να είναι ξεκάθαρο- ενισχύεται, στηρίζεται και διευκολύνεται και η ελληνική ναυτιλία αλλά και οι Έλληνες ναυτικοί, ενισχύοντας τη θέση της χώρας μας στον παγκόσμιο ναυτικό χάρτη. Θυμίζω: 53% του στόλου της Ευρωπαϊκής Ένωσης -θα με διορθώσει αν έχει νεότερα στοιχεία ο Υπουργός- 20,9% του παγκόσμιου στόλου. Αυτό δεν γίνεται τυχαία. Γίνεται χάρη στις προσπάθειες της ελληνικής ναυτιλίας, των Ελλήνων ναυτικών, των ανθρώπων της ναυτιλίας και φυσικά και με τέτοιες συμφωνίες, οι οποίες αίρουν τα εμπόδια και ενισχύουν τη θέση της ναυτιλίας στον παγκόσμιο χάρτη. Όμως, οι συμφωνίες αυτές είναι και στρατηγικής σημασίας και γι' αυτό χαίρομαι -αν θέλετε- και για τις σκέψεις και τις παρεμβάσεις του κ. Σκανδαλίδη, ο όποιος είναι πολύ έμπειρος και σε αυτά και στα κοινοβουλευτικά, διότι πράγματι, με αυτές τις συμφωνίες, οι οποίες εντάσσονται σε μια ευρύτερη στρατηγική μιας πραγματικά πολύπλευρης εξωτερικής πολιτικής της χώρας μας, μιας χώρας που βρίσκεται σε μια περιοχή που εν πάση περιπτώσει δεν έχει νηνεμία, μπορεί να μην έχει τρικυμία, αλλά η περιοχή μας σίγουρα δεν έχει νηνεμία και οι κινήσεις οι οποίες γίνονται πρέπει να ακολουθούν και να παρακολουθούν σε ένα πολλαπλό επίπεδο αυτά που συμβαίνουν, ιδιαίτερα με τη γείτονα χώρα. Δεν είναι τυχαίες οι επισκέψεις του Υπουργού Εξωτερικών στην Αφρική, η εμβάθυνση των σχέσεών μας με αυτή την περιοχή. Εξάλλου βλέπουμε και την ενεργό συμμετοχή της Τουρκίας σε διαμάχες. Ακόμα και στη διαμάχη της Αιθιοπίας με τον στρατό του Τιγκράι βλέπουμε ότι τα τουρκικά drone βρήκαν κι εκεί θέση. Συνεπώς όλα αυτά τα παρακολουθεί η χώρα μας, ενισχύει τις συνεργασίες και στο κέντρο της στρατηγικής, δηλαδή στις αμυντικές συνεργασίες - θλίβομαι όταν δεν ψηφίζονται από όλα τα κόμματα από αυτή τη Βουλή, όπως το είχαμε το προηγούμενο διάστημα- αλλά σε κάθε περίπτωση αυτές οι περιφερειακές συνεργασίες σε τομείς όπως ναυτιλία, τουρισμό, πολιτισμό και άλλους, οι οικονομικές συνεργασίες είναι που πραγματικά δένουν και ενισχύουν τη θέση της χώρας μας συνολικότερα. Συνεπώς αυτός ο διάλογος είναι σημαντικός, πρέπει να γίνεται, πρέπει να γίνεται και στο Κοινοβούλιο ή στις αρμόδιες επιτροπές και νομίζω ότι η Κυβέρνηση του Κυριάκου Μητσοτάκη έχει να επιδείξει πάρα πολλά σε αυτόν τον τομέα. Θα μου επιτρέψει ο κύριος Πρόεδρος να αναφερθώ κι εγώ σε δύο-τρία ευρύτερα θέματα, κυρίως γιατί καλώς ή κακώς η συζήτηση πήγε και το προηγούμενο διάστημα από προηγούμενους ομιλητές, από τον Κοινοβουλευτικό Εκπρόσωπο του ΣΥΡΙΖΑ αλλά και γενικότερα, σε αυτά τα θέματα. Θα παρακαλούσα συνολικότερα -και νομίζω ότι αυτό είναι προς όφελος του ελληνικού λαού- να έχουμε πια ξεκάθαρες θέσεις. Πρέπει όλοι μας να πούμε: θέλουμε τα σχολεία ανοικτά ή δεν τα θέλουμε ανοικτά; Πρέπει τα παιδιά να μείνουν σπίτι; Θα μείνουν σπίτι αν τα σχολεία είναι κλειστά ή θα κυκλοφορούν ανεξέλεγκτα κι αυτά τα είκοσι πέντε χιλιάδες κρούσματα που χάρη στο επαυξημένο πρωτόκολλο, με το οποίο άνοιξαν, βρέθηκαν; Είναι ο φυσικός χώρος των παιδιών εκεί, μέσα στο σχολείο με τους συμμαθητές τους, με τους καθηγητές τους ή ο φυσικός τους χώρος είναι να είναι κάπου αλλού; Και τι θα κάνουμε με όλους τους γονείς που ξαφνικά μετά τις διακοπές των Χριστουγέννων -που φυσικά όλοι μας έχουμε κάποιες διακοπές να πάρουμε- θα βρεθούν μία, δύο ή τρεις εβδομάδες με τα παιδιά στο σπίτι; Και τι θα κάνουν με τις δουλειές τους; Άρα, απλά «πυροτεχνήματα» από την πλευρά του ΣΥΡΙΖΑ, όπως ο κ. Φίλης μάς είπε ότι πρέπει να μείνουν τα σχολεία κλειστά λίγο παραπάνω. Νομίζω ότι πρέπει να τα σκέφτεστε αυτά που προτείνετε. Τα σχολεία δούλεψαν καλά το πρώτο τρίμηνο, το πρωτόκολλο ήταν πολύ επιτυχημένο, οδήγησε σε μείωση της διασποράς και αυτό συμβαίνει και αυτή τη στιγμή. Σύμφωνα με εσάς, στον ΣΥΡΙΖΑ κυρίως, έξω ο κόσμος πεθαίνει, είτε από ασιτία, είτε γιατί δεν βρίσκει κρεβάτια και η χώρα είναι σε μια πλήρη καταστροφή. Είναι αυτή η πραγματικότητα που βιώνει ο μέσος Έλληνας; Το πιστεύετε; Αυτός είναι ο τρόπος να ξορκίσετε το άγχος σας για την εκλογή του κ. Ανδρουλάκη, να γίνετε ακόμα πιο φωνακλάδες και ακόμα πιο αποκομμένοι από τον μέσο Έλληνα; Πραγματικά σας βοηθάει αυτή η πολιτική στρατηγική; Τα κρούσματα σταθεροποιήθηκαν ή όχι; Είναι λίγο λιγότερα; Με το άνοιγμα των σχολείων από την περασμένη βδομάδα που ήταν κλειστά είναι λιγότερα τα κρούσματα. Σιγά σιγά σταθεροποιείται η κατάσταση και αυτό γίνεται χάρη στα μέτρα που έχει πάρει η Κυβέρνηση. Δεν γίνεται στην τύχη. Και γίνεται παρά τις φωνές σας, παρά τις αντιρρήσεις σας, παρά τη σύγχυση. Γιατί η σύγχυση την οποία έχει ο μέσος Έλληνας έρχεται από αυτή την πολυφωνία, η οποία επιτέλους πρέπει να σταματήσει. Μας κατηγορείτε για τα τεστ. Έγιναν τεστ. Τριακόσια τριάντα εκατομμύρια έχουν δοθεί για δωρεάν τεστ, 95 εκατομμύρια self-test έχουν δοθεί, 9 εκατομμύρια pcr και rapid test έχει κάνει ο ΕΟΔΥ. Είμαστε οι πρώτοι ή εν πάση περιπτώσει στις πρώτες χώρες, σύμφωνα με τον ECDC, για την Ευρώπη και στηρίζουμε συνέχεια τις επιχειρήσεις όπου παίρνουμε μέτρα. Και στηρίζουμε φυσικά τις επιχειρήσεις με κονδύλια 1,3 δισ. ευρώ -γιατί αναφερθήκατε και στην ακρίβεια στην προηγούμενη κουβέντα- για την ανάσχεση της ακρίβειας και τώρα επεκτείνεται σε επαγγελματίες και γενικότερα στις επιχειρήσεις με άλλα 395 - 400 εκατομμύρια ακόμη. Άρα η Κυβέρνηση έχει αντανακλαστικά, διορθώνει τα όποια ζητήματα και αναγνωρίζει ότι η κατάσταση είναι δυναμική. Δεν είναι το ίδιο όταν δεν έχεις εμβόλιο με το να έχεις εμβόλιο. Δεν είναι το ίδιο όταν θα έχεις αργότερα και κάποια χάπια ή οτιδήποτε άλλο για να αντιμετωπίσεις την κατάσταση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω με δυο λόγια, δεν θα πάρω ούτε λεπτό, κύριε Πρόεδρε. Βλέπω ότι χάσατε μια μεγάλη ευκαιρία, κύριε Κοινοβουλευτικέ Εκπρόσωπε του ΣΥΡΙΖΑ, να πάρετε μία καθαρή θέση επιτέλους στο κόμμα σας -και εδώ θα ψέξω και το ΚΙΝΑΛ σε αυτό- για τη βία στα πανεπιστήμια. Θα πάρετε μια πολύ συγκεκριμένη θέση;
Την πήραμε.
Έπρεπε να λήξει η κατάληψη ή όχι; Έπρεπε να μπει η Αστυνομία και να λήξει η κατάληψη; Το κηδειόχαρτο, το οποίο βγήκε για τον πρύτανη, θα το καταδικάσετε επιτέλους; Δεν το καταδικάσατε. Και περιμένουμε μια ξεκάθαρη θέση, διότι εδώ πέφτουν οι μάσκες των λόγων και των έργων. Το ΕΣΥ, το δημόσιο σύστημα υγείας, το στήριξε η Κυβέρνηση της Νέας Δημοκρατίας, με τις περισσότερες προσλήψεις που έχουν γίνει ποτέ. Το δημόσιο πανεπιστήμιο το στηρίζουμε όταν είναι ανοιχτό πανεπιστήμιο, όταν δίνουμε τους χώρους πίσω εκεί όπου ανήκουν, τους δημόσιους χώρους στους φοιτητές και στην κοινωνία και όχι όταν το δίνουμε στους τραμπούκους, όχι όταν το δίνουμε στη βία στα αμφιθέατρα. Άρα κλείνω με την υπόσχεση που έδωσε η Κυβέρνησή μας και θα τηρηθεί στο ακέραιο, ότι οι υπόλογοι, οι ένοχοι για αυτά τα περιστατικά θα βρεθούν και θα αντιμετωπίσουν τις κατηγορίες που πρέπει να αντιμετωπίσουν. Αυτό το υποσχόμαστε σε όλους όσοι είναι θύματα απέναντι σε αυτού του είδους τη βία και περιμένουμε ξεκάθαρες θέσεις από όλο το Κοινοβούλιο. Το ίδιο ξεκάθαρη θέσεις θα έπρεπε να είναι από όλους η στήριξη αυτών των συμφωνιών που ψηφίζουμε σήμερα. Σας ευχαριστώ πολύ.
Κι εμείς ευχαριστούμε τον κ. Θεοχάρη. Και ολοκληρώνουμε τη σημερινή διαδικασία με την ομιλία του Υπουργού Ναυτιλίας και Νησιωτικής Πολιτικής κ. Γιάννη Πλακιωτάκη, στον οποίον ευχόμαστε χρόνια πολλά γιατί πριν από πολύ λίγες μέρες είχε και την ονομαστική του εορτή. Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα αναφερθώ αρχικώς στις τρεις υπό κύρωση συμβάσεις και στη συνέχεια θα απαντήσω σε ζητήματα τα οποία έθεσαν οι συνάδελφοι. Κυρίες και κύριοι, η ναυτιλία των Ελλήνων αποτελεί το καλύτερο παράδειγμα μιας δημιουργικής, παραγωγικής και εξωστρεφούς Ελλάδος που δίνει το έναυσμα για τη θωράκιση και την ισχυροποίηση της θέσης της χώρας μας σε οικονομικό, πολιτικό και γεωστρατηγικό επίπεδο. Σήμερα η ναυτιλία των Ελλήνων κατέχει το 20% του παγκόσμιου και το 58% του ευρωπαϊκού στόλου. Ο ελληνόκτητος εμπορικός στόλος κατατάσσεται πρώτος στον κόσμο, με περισσότερα από τέσσερις χιλιάδες εννιακόσια πλοία, ενώ το ναυτιλιακό συνάλλαγμα το δεκάμηνο του 2021 ανέρχεται σε 15,18 δισεκατομμύρια ευρώ σημειώνοντας σημαντική αύξηση όχι μόνο σε σχέση με το 2020, αλλά και σε σχέση και με τα προ COVID έτη, το 2019, το 2018 και 2017. Όλα αυτά τι καταδεικνύουν; Καταδεικνύουν ότι η δυναμική της ελληνικής ναυτιλίας και το γεγονός ότι μπορούμε με όχημα αυτή να δημιουργήσουμε τις κατάλληλες προϋποθέσεις για νέες συνέργειες με άλλα κράτη σε διάφορους τομείς της οικονομικής δραστηριότητας είναι μία πραγματικότητα. Ειδικότερα, μέσω της σύναψης διμερών ναυτιλιακών συμφωνιών με τρίτα κράτη επιδιώκεται παγίως και διαχρονικά η νομική ασφάλεια για τους ναυτιλιακούς φορείς της χώρας, η διευκόλυνση της εργασίας των ναυτικών, καθώς και οι βέλτιστοι δυνατοί όροι δραστηριοποίησης του ελληνικού πλοίου διεθνώς. Για τους λόγους αυτούς η Ελλάδα ήδη από το 1899, οπότε και συνήψε την πρώτη ναυτιλιακή συμφωνία με την Ιαπωνία, διαθέτει πλέον ένα ευρύ πλέγμα σαράντα δύο αμιγώς ναυτιλιακών συμφωνιών, που επίκεινται και επεκτείνονται περαιτέρω με τις υπό κύρωση συμφωνίες, όπως με την Τυνησία, αλλά με το Μνημόνιο Κατανόησης με τα Ηνωμένα Αραβικά Εμιράτα. Δεν θα αναφερθώ λεπτομερώς στο περιεχόμενο των συμφωνιών. Εξάλλου έχει αναφερθεί και ο εισηγητής μας αλλά και οι υπόλοιποι συνάδελφοι. Θα μου επιτρέψετε όμως να σταθώ στην γεωστρατηγική σημασία των συγκεκριμένων διμερών συμφωνιών που θα πρέπει να ιδωθούν και μέσα από το πρίσμα της στρατηγικής ενίσχυσης των διμερών πολιτικών και οικονομικών σχέσεων της Ελλάδος με τις μεσογειακές χώρες της Βορείου Αφρικής, αλλά και των χωρών του Κόλπου στον τομέα των θαλάσσιων μεταφορών. Με τέτοιες στρατηγικές συμφωνίες ο πολιτικός και γεωστρατηγικός ρόλος της Ελλάδας ως παράγοντα σταθερότητας και ασφάλειας στην ευρύτερη περιοχή της Μεσογείου και της Μέσης Ανατολής αλλά και καταλύτη της «γαλάζιας ανάπτυξης» στην ευρύτερη περιοχή, με απόλυτο σεβασμό στο Διεθνές Δίκαιο, αναβαθμίζεται σημαντικά. Τον Φεβρουάριο του 2021 συνυπογράψαμε μαζί με τους αρμόδιους Υπουργούς σαράντα δύο κρατών - μελών από την Ευρώπη, τη Βόρεια Αφρική και τη Μέση Ανατολή, μέλη του διακυβερνητικού οργανισμού «Ένωση για τη Μεσόγειο», τη δεύτερη υπουργική διακήρυξη για τη «γαλάζια οικονομία» την ερχόμενη πενταετία ως το 2025, αναγνωρίζοντας τις μελλοντικές προτεραιότητες στη βιώσιμη «γαλάζια οικονομία», αλλά ταυτόχρονα δίνοντας έμφαση στο κοινό μας ενδιαφέρον σε πεδία πολιτικής που θα φέρουν όλα τα μεσογειακά κράτη κάτω από μια ενιαία στρατηγική, που θα δημιουργήσει αξία με όρους εισοδήματος, νέες θέσεις εργασίας και κοινή συνισταμένη για την προστασία του θαλασσίου περιβάλλοντος. Σε μια περίοδο, λοιπόν, έντονων γεωπολιτικών αλλαγών και εξελίξεων που επέτεινε και η πανδημία, οι περιοχές της Μέσης Ανατολής αλλά και της Κεντρικής και Ανατολικής Μεσογείου βρίσκονται στο επίκεντρο του διεθνούς ενδιαφέροντος. Οι σχέσεις της Ελλάδος αλλά και της Ευρώπης με τον αραβικό κόσμο αποκτούν νέα διάσταση και οι εξελίξεις απαιτούν επιτακτικά την ενίσχυση των ελληνοαραβικών δεσμών σε όλα τα επίπεδα: οικονομικό, πολιτικό και ασφάλειας. Προσφάτως είχαμε και την υπογραφή της κοινής αμυντικής συμφωνίας με τα Ηνωμένα Αραβικά Εμιράτα. Στο εν λόγω πλαίσιο ο ρόλος της Ελλάδας ουσιαστικά είναι γεφυρωτικός, καθώς είναι γνωστές οι μακραίωνες ιστορικές σχέσεις του ελληνικού και αραβικού κόσμου, ιδιαίτερα η οικονομική συνεργασία μεταξύ Ελλάδος και των αραβικών κρατών αποκτούν ιδιαίτερη σημασία. Δεδομένου, βέβαια, της γεωγραφικής εγγύτητας των Ελλήνων και Αράβων, οι δύο κόσμοι χαίρουν πολιτιστικής εξοικείωσης και στο παρελθόν αυτή η πολιτιστική εξοικείωση είχε οδηγήσει σε οικονομική συνεργασία. Αυτό ακριβώς αναβιώνουμε και προωθούμε, καθώς οι γεωπολιτικές εξελίξεις στη Μέση Ανατολή, αλλά και στη Μεσόγειο επιτάσσουν την ενίσχυση των ελληνοαραβικών σχέσεων ως αναπόσπαστο μέρος της εξωτερικής μας πολιτικής, αλλά και της γεωπολιτικής ασφάλειας της Ευρασίας και της Βορείου Αφρικής. Επίσης, θα ήθελα να υπενθυμίσω από το Βήμα ότι το τελευταίο χρονικό διάστημα είχαμε σημαντικές επιτυχίες στο πεδίο της ναυτιλιακής διπλωματίας. Μέσα στον Δεκέμβριο πετύχαμε τη σύναψη νέων σημαντικών ναυτιλιακών συμφωνιών με τη Σαουδική Αραβία, την οποία θα φέρουμε σύντομα προς κύρωση στη Βουλή αλλά και με τη Νότια Κορέα για την ναυτική εκπαίδευση, ενώ βρίσκονται στο τελικό στάδιο η υπογραφή δύο ακόμα σημαντικών ναυτιλιακών συμφωνιών με το Κατάρ και με το Κουβέιτ. Επίσης στις 14 Δεκεμβρίου υπογράψαμε ένα εμβληματικό μνημόνιο συνεργασίας μεταξύ της ελληνικής και της αμερικανικής ακτοφυλακής, ένα από τα λίγα αντίστοιχα που έχει συνάψει τόσο η Ελλάδα όσο και οι ΗΠΑ. Και τέλος -κι αυτό είναι ιδιαίτερα σημαντικό-, για πρώτη φορά στην ιστορία του διεθνούς ναυτιλιακού οργανισμού η Ελλάδα εξελέγη πρώτη σε ψήφους στην κατηγορία Α του συμβουλίου του Διεθνούς Ναυτιλιακού Οργανισμού, όπου στις εκλογές της 10ης Δεκεμβρίου του 2021 λάβαμε εκατόν πενήντα από τις εκατόν πενήντα επτά συνολικά ψήφους των κρατών - μελών του. Η πρωτιά αυτή επιβεβαιώνει με τον πιο εμφατικό τρόπο την εμπιστοσύνη που απολαμβάνει η χώρα μας από το σύνολο των κρατών - μελών του IMO, καθώς και το άριστο επίπεδο συνεργασίας που διατηρεί με όλες τις χώρες του κόσμου στον ναυτιλιακό τομέα. Και οι προκλήσεις, βέβαια, θα είναι πολλές και σημαντικές το αμέσως επόμενο χρονικό διάστημα και σκοπός της χώρας μας είναι η ενίσχυση και η διατήρηση της πρωτοκαθεδρίας του οργανισμού για τη ρύθμιση όλων των θεμάτων που αφορούν τη διεθνή ναυτιλία. Τέλος, η συμφωνία μεταξύ της χώρας μας, της Κύπρου και του Ισραήλ για την υιοθέτηση και εφαρμογή ενός υποπεριφερειακού σχεδίου έκτακτης ανάγκης για τη θαλάσσια ρύπανση εντάσσεται στο πλαίσιο της συνεργασίας της χώρας μας με την Κύπρο και το Ισραήλ σε θέματα περιβαλλοντικής προστασίας. Είναι σαφές ότι η κύρωση της συμφωνίας αυτής θα βελτιώσει περαιτέρω την αποτελεσματικότητα της χώρας μας στην αντιμετώπιση μεγάλης κλίμακας περιστατικού θαλάσσιας ρύπανσης από πετρέλαιο, επαυξάνοντας την ικανότητα διαχείρισης τέτοιων περιστατικών μέσω της δυνατότητας συντονισμένης και συντεταγμένης παροχής αρωγής σε επιχειρησιακό επίπεδο από τους άλλους δύο εταίρους μας. Ήδη στο πλαίσιο της συνεργασίας αυτής έχουν πραγματοποιηθεί με μεγάλη επιτυχία και συμμετοχή εκπροσώπων και των τριών χωρών δύο από κοινού εκπαιδευτικά σεμινάρια, ενώ προγραμματίζεται η πραγματοποίηση ενός τρίτου εκπαιδευτικού σεμιναρίου στο Ισραήλ για το φθινόπωρο του 2022, ενώ το 2022 θα προετοιμαστεί και η οργάνωση μιας πραγματικής άσκησης που θα υλοποιηθεί στην περιοχή της Κύπρου το 2023. Τώρα επειδή πολλοί συνάδελφοι έθεσαν ξανά το ζήτημα της υλοποίησης του αγωγού EastMed, θέλω να δηλώσω ότι η εξέλιξη του αγωγού EastMed προφανώς και ενδιαφέρει την Ελλάδα, πρόκειται όμως για μια σύνθετη υπόθεση που σε πολύ μεγάλο βαθμό εξαρτάται και από τις εξελίξεις της παγκόσμιας ενεργειακής αγοράς. Για το θέμα αυτό υπάρχει μια σταθερή συνεργασία με τις κυβερνήσεις της Κύπρου και του Ισραήλ. Όσον αφορά στα ειδικότερα θέματα τα οποία έθεσαν οι συνάδελφοι, θα ξεκινήσω με το αν τα μέτρα ανταγωνιστικότητας τα οποία έλαβε η Κυβέρνηση είχαν αποτέλεσμα ως προς την προσέλκυση πλοίων υπό ελληνική σημαία. Θέλω, λοιπόν, να σας ενημερώσω ότι η αύξηση των πλοίων υπό ελληνική σημαία που προσεγγίσαμε το 2021 σε σχέση με το 2020 παρουσίασε αύξηση κατά 61%. Σε ό,τι αφορά το μεταφορικό ισοδύναμο, η εφαρμογή του μεταφορικού ισοδυνάμου συνεχίζεται κανονικά και πλέον έχει ενταχθεί ως ένα μέτρο ενίσχυσης της νησιωτικότητας στο πλάνο μιας ολοκληρωμένης στρατηγικής που εφαρμόζουμε στο Υπουργείο. Ήδη η Γενική Γραμματεία Αιγαίου και Νησιωτικής Πολιτικής προωθεί πληρωμές ύψους 25 εκατομμυρίων ευρώ εντός του Ιανουαρίου μετά την έγκριση της πίστωσης από το Πρόγραμμα Δημοσίων Επενδύσεων. Στο σκέλος των επιβατών, οι ωφελούμενοι κάτοικοι θα λάβουν συνολικά έως το τέλος του Ιανουαρίου 12 εκατομμύρια ευρώ για τις μετακινήσεις του 2021. Στο σκέλος των καυσίμων, για τα σαράντα δύο νησιά εφαρμογής του μέτρου, θα πιστωθούν σε κατοίκους και επιχειρήσεις περίπου 4,1 εκατομμύρια ευρώ, ενώ, τέλος, για τις τριακόσιες ογδόντα νησιωτικές επιχειρήσεις αποδεσμεύονται πόροι 5 εκατομμυρίων ευρώ. Το μεταφορικό ισοδύναμο, κυρίες και κύριοι συνάδελφοι, βελτιώνεται, προσαρμόζεται στις ανάγκες και σε αυτό έρχονται να προστεθούν επιπλέον προγράμματα εντός του 2022, σε συνεργασία με το Υπουργείο Ανάπτυξης, ειδικά για τα νησιά και πάντοτε σε συνεργασία με τα νησιωτικά επιμελητήρια που αποτελούν κρίσιμους συνεργάτες μας. Τέλος, επειδή αναφερθήκατε και στη διάσταση απόψεων όσον αφορά τον αριθμό των μεταναστών που διασώθηκαν, κατ' αρχάς προξενεί κατάπληξη το γεγονός ότι κάποιοι προσπαθούν να δημιουργήσουν πρόβλημα εκεί που δεν υπάρχει, όχι στην Κυβέρνηση, στην Ελλάδα προσπαθούν να δημιουργήσουν πρόβλημα. Και ποια είναι η πραγματικότητα; Στις τοποθετήσεις μου μίλησα για χίλιες τετρακόσιες πενήντα επιχειρήσεις έρευνας-διάσωσης όπου διασώθηκαν είκοσι εννέα χιλιάδες άτομα. Αυτές δεν αφορούσαν μόνο σε μετανάστες αλλά σε περιστατικά, όπως ακυβερνησίας, μηχανικών βλαβών πλοίων, κολυμβητές που κινδύνευαν στη θάλασσα, αγνοούμενους και σειρά άλλων περιστατικών, με τα οποία γνωρίζετε πολύ καλά ότι ασχολείται το Λιμενικό Σώμα στο πλαίσιο της δικαιοδοσίας ευθύνης του. Και ξέρετε κάτι; Η προστασία της ανθρώπινης ζωής που κινδυνεύει στη θάλασσα δεν περιορίζεται μόνο στους μετανάστες. Κυρίες και κύριοι συνάδελφοι του ΣΥΡΙΖΑ, αντί για αυτοκριτική για όσα δεν κάνατε, ασκείτε τώρα και κριτική. Αυτοί που κατάργησαν στην πράξη την φύλαξη των θαλασσίων συνόρων -με συνέπεια οι δουλέμποροι να κάνουν κυριολεκτικά «πάρτι» στο Αιγαίο και να έχουμε την είσοδο εκατοντάδων χιλιάδων παράνομων μεταναστών- κατηγορούν εμάς που προστατεύουμε αποτελεσματικά τα θαλάσσια σύνορα της χώρας, διασώζοντας ταυτόχρονα χιλιάδες ανθρώπινες ζωές. Κυρίες και κύριοι συνάδελφοι του ΣΥΡΙΖΑ, για τον Κυριάκο Μητσοτάκη και την Κυβέρνηση της Νέας Δημοκρατίας, η Ελλάδα έχει θαλάσσια σύνορα και θα συνεχίζει να τα προστατεύει με απόλυτο σεβασμό στο Διεθνές Δίκαιο και με απόλυτη προτεραιότητα στην προστασία της ανθρώπινης ζωής. Σας ευχαριστώ πολύ, κύριε Πρόεδρε.
Κι εμείς ευχαριστούμε, κύριε Υπουργέ. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου των νομοσχεδίων του Υπουργείου Ναυτιλίας και Νησιωτικής Πολιτικής και η ψήφισή τους θα γίνει χωριστά. Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για τη θεσμική συνεργασία στις θαλάσσιες μεταφορές». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Ναι.
Όχι.
Παρών.
Όχι.
Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για τη θεσμική συνεργασία στις θαλάσσιες μεταφορές», έγινε δεκτό επί της αρχής κατά πλειοψηφία. Προχωρούμε στην ψήφιση επί των άρθρων. Ερωτάται το Σώμα: Γίνεται δεκτό το άρθρο πρώτο ως έχει;
Ναι.
Ναι.
Ναι.
Όχι.
Παρών.
Όχι.
Συνεπώς το άρθρο πρώτο έγινε δεκτό ως έχει κατά πλειοψηφία. Προχωρούμε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο ως έχει;
Ναι.
Ναι.
Ναι.
Όχι.
Παρών.
Όχι.
Συνεπώς το ακροτελεύτιο άρθρο έγινε δεκτό ως έχει κατά πλειοψηφία. Προχωρούμε στην ψήφιση στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Ναι.
Όχι.
Παρών.
Όχι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για τη θεσμική συνεργασία στις θαλάσσιες μεταφορές» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας για τις θαλάσσιες μεταφορές». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Ναι.
Όχι.
Παρών.
Όχι.
Συνεπώς το σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας για τις θαλάσσιες μεταφορές», έγινε δεκτό επί της αρχής κατά πλειοψηφία. Προχωρούμε στην ψήφιση επί των άρθρων. Ερωτάται το Σώμα: Γίνεται δεκτό το άρθρο πρώτο ως έχει;
Ναι.
Ναι.
Ναι.
Όχι.
Παρών.
Όχι.
Συνεπώς το άρθρο πρώτο έγινε δεκτό ως έχει κατά πλειοψηφία. Προχωρούμε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο ως έχει;
Ναι.
Ναι.
Ναι.
Όχι.
Παρών.
Όχι.
Συνεπώς το ακροτελεύτιο άρθρο έγινε δεκτό κατά πλειοψηφία. Προχωρούμε στην ψήφιση στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Ναι.
Όχι.
Παρών.
Όχι.
Συνεπώς το σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας για τις θαλάσσιες μεταφορές», έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας Εφαρμογής μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Κράτους του Ισραήλ για το Υποπεριφερειακό Σχέδιο Έκτακτης Ανάγκης για την θαλάσσια ρύπανση από πετρέλαιο σύμφωνα με το Πρωτόκολλο περί συνεργασίας για τη πρόληψη της ρύπανσης από πλοία και, σε περιπτώσεις επείγουσας ανάγκης, για την καταπολέμηση της ρύπανσης της Μεσογείου θάλασσας της Σύμβασης της Βαρκελώνης». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Ναι.
Όχι.
Παρών.
Όχι.
Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας Εφαρμογής μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Κράτους του Ισραήλ για το Υποπεριφερειακό Σχέδιο Έκτακτης Ανάγκης για την θαλάσσια ρύπανση από πετρέλαιο σύμφωνα με το Πρωτόκολλο περί συνεργασίας για τη πρόληψη της ρύπανσης από πλοία και, σε περιπτώσεις επείγουσας ανάγκης, για την καταπολέμηση της ρύπανσης της Μεσογείου θάλασσας της Σύμβασης της Βαρκελώνης», έγινε δεκτό επί της αρχής κατά πλειοψηφία. Προχωρούμε στην ψήφιση επί των άρθρων. Ερωτάται το Σώμα: Γίνεται δεκτό το άρθρο πρώτο ως έχει;
Ναι.
Ναι.
Ναι.
Όχι.
Παρών.
Όχι.
Συνεπώς το άρθρο πρώτο έγινε δεκτό ως έχει κατά πλειοψηφία. Προχωρούμε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο ως έχει;
Ναι.
Ναι.
Ναι.
Όχι.
Παρών.
Όχι.
Συνεπώς το ακροτελεύτιο άρθρο έγινε δεκτό κατά πλειοψηφία. Προχωρούμε στην ψήφιση στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Ναι.
Όχι.
Παρών.
Όχι.
Συνεπώς το σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας Εφαρμογής μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Κράτους του Ισραήλ για το Υποπεριφερειακό Σχέδιο Έκτακτης Ανάγκης για την θαλάσσια ρύπανση από πετρέλαιο σύμφωνα με το Πρωτόκολλο περί συνεργασίας για τη πρόληψη της ρύπανσης από πλοία και, σε περιπτώσεις επείγουσας ανάγκης, για την καταπολέμηση της ρύπανσης της Μεσογείου θάλασσας της Σύμβασης της Βαρκελώνης» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, έχουν διανεμηθεί τα Πρακτικά της Παρασκευής 5 Νοεμβρίου 2021, της Δευτέρας 8 Νοεμβρίου 2021, της Τετάρτης 10 Νοεμβρίου 2021, της Πέμπτης 11 Νοεμβρίου 2021, της Δευτέρας 15 Νοεμβρίου 2021, της Τρίτης 16 Νοεμβρίου 2021 και της Τετάρτης 17 Νοεμβρίου 2021 και ερωτάται το Σώμα αν τα επικυρώνει.
Συνεπώς τα Πρακτικά της Παρασκευής 5 Νοεμβρίου 2021, της Δευτέρας 8 Νοεμβρίου 2021, της Τετάρτης 10 Νοεμβρίου 2021, της Πέμπτης 11 Νοεμβρίου 2021, της Δευτέρας 15 Νοεμβρίου 2021, της Τρίτης 16 Νοεμβρίου 2021 και της Τετάρτης 17 Νοεμβρίου 2021, επικυρώθηκαν. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.35΄ λύεται η συνεδρίαση για αύριο, ημέρα Πέμπτη 13 Ιανουαρίου 2022 και ώρα 10.00΄, με αντικείμενο εργασιών του Σώματος: νομοθετική εργασία σύμφωνα με την ημερήσια διάταξη που έχει διανεμηθεί.